url: =ZOLAI HONG PIANKHIATNA. Gelh - Paul Thangpi, Germany - Laibu Saal\nHome > Thuluui/Articles > ZOLAI HONG PIANKHIATNA. Gelh - Paul Thangpi, Germany\nZOLAI HONG PIANKHIATNA. Gelh - Paul Thangpi, Germany\nJoseph Herbert Cope (Cope topa) in Zomite anungta Pasian thu hong muam ding, Leivui pan hong lamto ding leh niinphual pan hong domto dingin 1910 November kha ni 1 ni-in Tedim hong tung hi.\nZomite in Pasian thu sim theih nang leh leitung ah khuasak theih nangin 1913 kum in sim theih ding LAI hong bawlsak-a tu in Kum 100 (1913 – 2013) hong cingta hi. Tua LAI in Zomite’ nisim nuntakna, thu leh la kizopna leh Pasian thu simna in akizang ZOLAI ahihi.\nRoman Alphabet mal 20 bek tawh hong bawlsak Zolai in tel baih in, zat nuam a, leitunga Pau tuamtuamte ahibangin kigelh thei hi. Tulaitak in Kawlgam, India leh leitung gam tuamtuamte ah Zolai a zang mi Tulza-thum leh, tulsawm-li leh tul-li (344,000) om hi ci-in Leitung Kampau tuamtuamte akancian Ethnologue in naciamteh hi. Zomite in Zolai i neih manin leitungah Minam khat in hong kiciamteh-a lungdam leh angtan huai mahmah ahi hi.\nLeitung ah Pau nam 7,105 om hi ci-in Linguistic Society of America in ciamteh hi. Hih Pau teng nampi (4): Indo-European (Europe lam), Sino-Tibetan (Asia Lam), Semitic (Arab, Israel, Sehnelgam lam) leh Bantu (Africa lam) cihbangin kikhen hi. Sino-Tibetan sungah pau nampi 250 omin Tibeto-Burma Pau nam khat in kihel hi. Tibeto-Burma Pau nam sungah Pau nam 400 bang omin Zopau nam khat in kihel ahihi. Minam khat a suah theih nadingin Pau neih masak kisam-a tua Pau tawh kizop theih nangin Lai neih hong kul hi.\n“Lai” cih kammal Zomite in tanglai hun pekpan i neih ahi hi. English in ”Script” ahk ”Writings”, Sen ten ”Jiaoben” ahk ”Xin”, Mogolia ten “Bichig”, Tibet ten ”Bod yig”, Kawl te’n “Sa” cihbangin na nei uh hi. Falam, Khalkha lamte in ”Ca” ci-in Kawllai pan alak ahi hi. Laibu acih uhciangin “Ca ouk”, Laivuan acih uhciangin ”Ca mi puai” cihbangin Lai tawh kisai Kawllai pan tampi na la uhhi. Zopau in Lai aat, Lai-aatpi (General Secretary), Lai-aat lohbu (Blank note book), Laibu, Laidal, Laihuan, Lai hawmpa, Laihawmnu, Lai-ip, Laikung, Lailu, Laimal, Laisiangtho, Laisuangpi (Black board), Laitai, Siktawhlai khetna, Zum Lai-aat cihbangin kuama kiangpan kawmlo in tanglai hunpek pan i neih ahi hi. Tanglai a ih Zopau-in bang cidan Pau hi lian ding hiam cih kithei cian lianlo hi. Ahizongin Tibet leh Kawl pau siksan Pau nam khat ahi hi. Tibet pau leh Zopau etkaakna:\nZopau Tibet pau\nMit (eye) Mit\nNa (ill, sick, pain) Na\nNumei, Anu (Female)Mo\nSa (hot) Tsha\nSa (meat) Sha\nNga sa (fish meat) Nya sha\nSi (die) Shi\nZopau in mitna (eye sore) pen Tibet pau in mitna mah hi pah hi. Zopau in mi nga si (five persons die) pen Tibet pau in mi nga shi mah hipah hi. Tua ahih manin tanglai i Zopau in Tibet pau tawh kinai-in Tibet gam pan hong piang-khia pau ahihlam kimu thei hi.\nI pu i pate Tibetgam pan Kawlzang kizuan in Kawlzang pan Khamtung azuat ding ciangin makai unau nihte apa in Tu leh Ta, Suan leh Paakte zat dingin Lai pua sak hi. A u adingin Savun tungah aat sak in, a nau adingin Guapum tung ah aat sak hi. A nau ahihleh Khamtung ah teng nuam loin Zanggam ah ciah kik hi. A nau Zanggam a zuat kik zawh kum sauvei hun khat ciangin a u kep Lai teng kawtsak in nisa a pho na ah Ui in tuah sakin mukik nawnlo hi (Ui in neksak hi dingin kium mawh hi). Tua hunpan kipan Zomite in Lai nei nawnlo hi kici hi.\nHibangin a mansuah tak ciangin a u in a nau kiangah “Lai mansuah ka hihmanin Lai hilh dingin Khamtung hong paito in” ci-in vaikhak hi. A nau zong Khamtung hong paito kik in a u te’ Lo khawhnate hong mu hi. Tua ciangin a u tenna Khua a pai ma in Lo sungteng ah hong pai masa hi. A nau in a u’ Lo khawhna Lo sung hong pai masa hi. Tua ni a u Lo kuanlo ahihmanin a nau tawh kimu khalo hi. A nau in a u Lo sungah a ma theih ngeiloh Lo khawhna van zatte, Lo hunna Thaangsiahna, Zusa Vasa matna, Lo tuilakna atuamtuamte a muhciangin hibangin ngaihsun hi “Ka u in hibangin na lamdang a thak atuamtuamte ngaihsun thei, bawl thei ahihciang Lai mangngilh lo ding hi. Lai ka mansuah acih hang’ hong khemna hi ding hi. Kei tungah banglo khat hong bawl nuam hi ding hi” ci-in ngaihsun-in a u tawh kimu loin ciahsuk kik hi.\nHibangin a nau hong paitoh lam a u in tua ni-a Lo kuante’ tung pan thei a, ahizongin Lai ngah kik nawnlo hi. Tua hun akipan Zomite in Lai neilo-in kiomsuak hi, ci-in tangthu ah kiciamteh hi. Nidangin khangluiten Laikung, Laidal cihbang zang nailoin Suangpeek tung, Singpeek tung, Savun tung cihbang ah a zum, a hiam khatpeuh tawh Lai na at uh ahih manin min dang nei nailoin ”Lai aat” naci uhhi. Sanginn-a sang Siate Lai hilhna (black board) pen ”Laisuangpi” kici hi. Nidangin Suangpeek tungah Lai ki at ngei ahihna kimu thei hi. Tuhun ciangin Laikung, Siktawhlai khetna, Computer, Laptop cihbang hong om ciangin ”Lai gelh” , ”Lai khen”, ”Lai meek”, “Lai copy”, ”Lai email” cih bangin kizang hi. Tua ahih manin nidangin Zomite in Lai nei ngei i hihna hong musak hi.\nPu Pau Cin Hau Tangthu atomin : 1859 kum December kha in Tedim khua Pu Khan Lian leh Pi Cing Zam te sung pan hong piang hi. Pu Khan Lian in tapa 8 nei in Pu Pau Cin Hau pen a lina, Rev. Hau Go’ pano ahi hi. Pu Kam Hau khan sungin Tedim ah teeng in Englandte hong khan ciang Lailui khua ah galtai-in na teeng hi. A nungciangin Mualbem khua ah na teeng hi. Aneu tuung a kipan kum 15 sung tawntung kumzawnin Khanglui ngeina biak theih khempeuh bia-in, thoih theih khempeuh thoih-a dam tuanlo hi. Ni khat a lungkia lua-in kisiam-mawh, kicimtakin amah-le-amah kikaplum dingin Thau khat tawh pai khia hi. Khua nawl a tun ciangin Sakhi khat na tai dihdih in a kap leh kha pahlian ahih manin ama kithah nading Thautang om nawn lo in Sakhi khat tawh ciah kik hi.\nTua khit akipan mangmu zelzel in Pasian in “Van leh Lei a bawl Keimah Pasian hong bia inla damna hong ngen in damna kongpia ding hi” ci hi. Pasian kiang ah damna anget leh dam takpi hi. Midang tampite thunget sak in mitampi in damna ngah hi. Tua hun laitakmah in Tedim ah Nuam Dim akici kamsang numei khat om hi. Pasian in Pi Nuam Dim tung ah ”Ka thu a zeek khia dingin Pau Cin Hau ka teel hi” ci-in na gen hi. Tua bangin Pau Cin Hau Biakna hong piang hi. A sawtlo in Khamtung bup ah gamkang bangin hong kizeel hi. A tapa upa pen Pasian tamhsak in Sian Khaw Cin na phuak hi, Zomite sungah Pasian min atamh masa pen ahihi. Kum 1948 December 28 ni in Mualbem ah a leitung nuntakna nusia hi.\nPau Cin Hau Lai hong Piankhiatna : Pau Cin Hau lai in ”Zotual Lai” ahk ”Laipian Lai” zong kici hi. Kum 1899 in Pasian in Pu Pau Cin Hau Zomite zat ding Lai mangmuhna tawh musak hi. Tawlkhat sung Pasian in hilhin a Mangmuhnate midangte tungah a hilh theih nadingin 1902 kum in sim theih dingin Lai tawh hong bawl hi. Lai hong mukhia ahih manin ”Laipianpa Pau Cin Hau” ci-in kithei hi. Pau Cin Hau Lai in Lim tawh akisim (Logopraphic Script) Lai nam ahihi. Atuungin mal 1053 pha-a abu in bu 6 pha hi. 1931 kum in hong puahpha-in Lailung tawh akisim (Alphabetic Script) Lai nam in hong pianga mal 57 pha hi. Mal 57 sung pan mal 37 te Lailung (consonants leh vowels) hi in, mal 20 te Dawngtawi (tone marks) te ahi hi. Laidal tung leh Suangpek tung ah gelhin midangte na hilh sawn hi.\nPau Cin Hau Lai Kizatna: Zogam ah Sangmangten Lai hong bawlsak ma in Pau Cin Hau Lai bek kizang hi. Zogam sung bekthamloh Manipur leh Luseigam Zomite‘ tenna dongin kizel man hi. 1917 kum Piantit pai lai in Pau Cin Hau Lai zangin innlamte tawh kithuza uh hi. Kumpite tungah lungkim lohnate a koh ciangun zong Lai dang theilo ahihmanun Pau Cin Hau Lai mah tawh na gelh uhhi. Sangmangte in Pu Pau Cin Hau kiangah ”Kipawl ni in sem khawm ni” ci-in na zol a ”Kei a pen, ko gam tawh kituak dinga Pasian hong piak tuam hi-a, no a pen gamdang Biakna hi-a, ko tawh kituak lo hi” ci-in na mang nuamlo hi. 1931 kum in British and Foreign Bible Society in Pau Cin Hau Lai tawh Mualtung Thuhilhna (Mate Laisiangtho alian 5 sung) Dal 500 khen uh hi. Census of India 1931 Volume XI Part (I) laimai 194-195 sungah “Pau Cin Hau Lai” ci-in kikhum hi. Tu hun ciangin Laipian (Siangsawn) Pawlpi sung ah kilim zat mahmah hi. Leitung a Sang minthang tampi pan in Lai lam Thuthuuk Kankhiatna (Research) bawlte in Pau Cin Hau Lai na lim kan mahmah uh hi.\nSangmangte Zogamah na hong sep uh ciangin Lai lo tawh maban zom theilo ahihmanin Kawllai hilh dingin Karen Siate pawlkhat hong cial uh hi. 1904 kumin Sia Shwe San Khuasak ah koih uh hi. Pasian thu a telmuh theih nadingin nitak in Lai hilhin kum khat a cin ciangin Kawllai a sim thei omta hi. Pu Hau Cin Khup in Tedimah Zum akah ciangin Kawllai sim theite amuh ciangin thupi sa ahih manin Vuandokpa (Sub Divisional Officer) kiangah Tonzang ah Kawllai hilh ding Sia na ngen pah hi. Vuandokpa in ”A Sanginn ding leh Siainn ding na lam inla na zawh ciangin a Sia ding keiman hong vaihawm ning” ci-in na gen hi. Pu Hau Cin Khup in zong Sanginn ding leh Siainn ding lam pah-in a zawh ciangin Vuandokpa theisak pah hi. Vuandokpa leh Rev. Cope kikumin Sia Po Ku paisak in 1905 kum in Tonzang ah Kawllai sang kihong hi. A hon tuungin Sangnaupang 40 bang pha-in kum bei kuan ciangin 70 bang hong phato hi.\nKhamtung bup ah Khuasak leh Tonzang ah Sang a om masa pen hong suak hi. Tua hunlai-in Zogam ah Kawllai bek kisin ahihmanin Lai theite in a Laigelhte leh Mualsuangte Kawllai vive tawh na gelh in tudongin muhtheih dingin omlai hi. 1909 kum ciangin Kumpi in Tedim leh Lennakot ah Kumpi Kawllai Primary Sang hong hi. Tua hi in Biakna Sang (3): Khuasak, Tedim, Tonzang tawh akigawmin Sang (5) kinei hi. 1920 kum ciangin Biakna Sang (3): Theizang, Limkhai leh Dolluang ah kihong ahihmanin Zogam ah Primary Sang (7) kinei a Kawllai vive tawh kisin hi. 1923 kum ciangin Khuasak ah Biakna Sang tan (6) ciang kihong hi. 1925 kum a kipan Zogam ah Kawllai kiphiat in Zolai sin kipan hi.\nJoseph Herbert Cope (Cope Topa) Tangthu atomin: Joseph Herbert Cope 1882 November 21 ni in Philadelphia, Pennsylvania, USA ah suak hi. 1899 kum in Tui kiphum hi. 1904 kum in Pennsylvania University pan B.Sc. (Bachelor of Science) Degree ngah in 1908 ciangin Rochester Theological Seminary pan B.D. (Bachelor of Divinity) ngah a tua kum July 7 ni in Ordination kipia hi. Kum 1908 September 3 ni in Elizabeth Coldwel Smith tawh pumkhat suah kitenna nei hi. Tapa 3 Joseph Howard Cope, Harry Cope leh Appleton Danforth Cope te nei uhhi. 1908 December 21 ni in Khalkha hong tung in Sangmang Carson sih tawh kituak ahihmanin Khalkha-ah kum 2 om in 1910 November 1 niin Tedim hong tung hi.\n1913 kum in a masa pen Zolai Simbu hong bawl sak hi. 1919 October kha in Zolai tawh laihawm masapen ”Tedim Thukizakna Lai” hong phuankhia a editor sem hi. Kumpi’ sawlna tawh Tedim, Falam, Hakha pau tawh a bawl Laisimbu avekpi in 35 pha a 1923 November kha in kumpi in ”Kaisar I Hind” cih pahtawina Ngun Medal pia hi (Kaisar German pau pan hong pai Ukpi cihna hi-in, Hindi leh Urdu pau tawh ”Kaisar I Hind” a khiatna in ”India gam Ukpi” hi-a England kumpi ukna India gam sunga nasep thupi asemte pahtawi na-a kipia ahihi). 1935 June 10 ni in Colgate University in Honorary Degree Doctor of Divinity (D.D.) pia hi. Zogam simlam Mindat, Kanpetlet lamte’ ading a bawlsan laitak 1938 June 11 ni zingsang nai 5:00 hun in Gilsan leh Khuasik natna tawh Khalkha ah hong nusia in June 12 ni in Rev. A.E. Carson kivuina han kiangah kivui hi. Khamtung gam sunga a om hun khempeuh Kum 25 leh Kha 7 (ni 9,419)hi a, akhuan 3 vei ciahin ni 1,345 sawt hi.\nTedim Khuapi pan Taangkam (Pautang) khat hong Piankhiatna : Tedim khua Guite Pu Gui Mang in AD 1550 pawlin sat hi ci-in tangthu ah kiciamteh hi. Ahi zongin kiim leh paam pan galten na sim zel ahihmanin kilal san zel, kibeel kik zel hi. 1806 kum pawl ciangin Pu Kam Hau in Lamzaang khua hausa asepna panin Tedim khua ah na teng hi. Inn leh lo kician zong neiman nailo in galten na sim zelzel ahih manin Lamzaang khuaah ciahkik hi. 1810 kum ciangin Pu Kam Hau (Sukte), Pu Mang Gin (Hatlang), Pu Khoi Lam (Hatzaw), Pu Pau Vum (Sukte), Pu Tel Khaat (Thawmte), Pu Lam Dong (Tawmging), Pu Kam Vial (Bawmkhai), Pu Kim Thuam (Zillom), Pu Pau Am (Samte), Pu Cin Kim (Samte) leh Pu Gen Cin (Lethil) te kipawlin Tedim ah na teng kik uh hi. Gal akici khempeuh na hungzo ahih manin midangte in Tedim hong bel in a sawtlo in inn 30 hong pha-a Pu Kam Hau in hausapi sem hi.\n1848 kum ciangin galvai, savai, thusia, lasia, a om ciangin hoih tak-a ki uk theih nadingin Thukhun hong bawlin tuhun dong mah akizang ”Kam Hau Thukhun” (Kam Hau Upadi) ahi hi. Tua Thukhunte hangin Zomite sungah khat-le-khat mawh kimaisakna, kilemna, ki-itna leh kipawlkhop theihnate hong om theita hi. Tua ahih manin Tedim khua pan in Zomite Khuatheih kipatna (civilization) hong piang ahi hi.\nA sawtlo Tedim khua inn 300 hong pha in hi bangin hong teeng khawm uhhi.\nBonuai veng: Tu laitak a galkap tualpi nuai nitumna lam teng hi a Pu Pau Vum leh Teizaang mi pawlkhat teeng uh hi. Galkap Tualpi pen Pu Khua Cin’ innmun ahi hi.\nBotung veng: Pu Khua Cin inn tungsiah nitumna lam teng hi a, Pu Za Tual leh Teizaang mi pawlkhat teeng uh hi.\nVaiphei veng: Bonuai veng pan a khanglam nisuahna lam teng hi a, Vaiphei miteng teeng uh hi.\nSekzaang veng : Sakollam Ngennung lamka panin leilu lam teng hi a, Guite miteng teeng uh hi.\nKhuangzaang veng: Col. Dal Za Kam’ inn dungto teng hi a, Thahdo miteng teeng uh hi.\nKhua tuamtuam mun tuamtuam pan hong bel uh ahih manin pau leh ham hong kihelzau gawpin asawt loin tu laitak a i zat Tedim pau hong piangkhia hi.\nZolai bawl nangin Tedim Tualsuak Pau kizatna: Cope Topa 1910 kum in Tedim hong tun ciangin Sihzang kampau Zomi sungpan Pu Pau Suan leh Pu Thuam Hang te Khristian na suak khin uh ahihmanin amau tawh kithuah in Sihzang pau na sin pah hi. A sawtlo in hong siam in Zolai a gelh masakte Sihzang pau in na gelh hi. Zogam Leilu lam ading Lai hong bawlsak taktak ding ciangin Tedim gam sunga pau tuamtuamte sungpan bang pau zang leng mitamin thei kim pen ding, tangzai pen ding cih hong ngaihsun hi.\nTua ahih manin 1919 kum in Tedim Vuandok Zum ah Tedim gam hausa lianteng kikhawmin gambup ah Sihzang pau zat dingin thu kisung hi. Cope Topa in ”Hat Lian Bu” (Jack The Giant Killer) kici Sihzang pau tawh a gelh, laigelhloh dal 20 bang a phading tangthu khat hong simkhia hi. Tua ciangin Thado, Zo (Zou) leh Paite kampau Zomi tengin Sihzangkam a teltheih loh lam uh hong pulakkhia hi. Tua ahih manin bang pau in Lai bawl ding cih anuai-a bangin hong kikum in hong khensat uhhi.\nTuimui hausa Pu Mang Za Thang in: ”Paite pau-in bawl le hang kithei kimlo ding hi. Tedim khuapi sung-a kizang kampau tawh bawl le hang kitel kim pen ding hi” ci-in a gen ciangin Haiciin hausapa Pu Tual Pum in ”Tu-a Tuimui hausapa genna pen a man hi” ci-in thukimpih hi.\nSaalzang hausa Pu Zaang Khaw Lian in zong: ”Ko Zote pau in om leh kua mahin tel kim lo ding hi. Tedim khua akizang pau mah hi leh kitel kim pen ding hi” ci-in agen ciangin Mantuang beh Phaitu hausapa Pu Khan Thawng in ”Saalzang hausapa gen pen man hi” ci-in thukimpih hi.\nA tung-a bangin hausa lian 6 te in agenna uh hausa leh upa akihel khempeuh in zong thukimpih hi. Mipite in lungkimna aneih khit uh ciangin Cope Topa in kipsak-a tua hun akipan Tedim khuapi-a kizang ”Tedim khuapi Tualsuak Pau” tawh Lai hong bawl sak ahi hi.\n1913 kumin Cope Topa in ”Tual Lai Sintawmna Bu” cih Laibu khat hong bawlsak in, tua pen Zolai akigelhcilna ahi hi. 1914 kumin Sihzang Pau-a kitei La dawng 24 apha hongbawl in Zomite in Labu i neih masak pen ahi hi. 1915 kumin Zolai tawh sim theihdingin Mate Laisiangtho hong gelhsak hi. 1918 kumin La dawng 100 apha Zolai tawh hong suak hi. 1919 October kha in Zolai tawh laihawm masapen ”Tedim Thukizakna Lai” (The Chin Hills News) hong hawmkhia a, Cope Topa in editor sem hi. Tua laihawm sungah ”Tedim mite laisim thei tampen ahih manin Tedim pau in kibawl hi”, ci in na gelh hi. 1923 kum ciangin La dawng 283 apha Zolai mahtawh hong suak leuleu hi. 1924 kum ciangin Tanbul (Primary) sang khempeuh ah Zolai tawh sin sak ding kithukim hi.\n1914 kum-a kibawl Labu neihmasak pen sunga Doxology anuai-a bang ahihi: Thu pha khem piu hawng pia To Pa, Le tung mi hing a min phat ta, Van tung mi zong in To Pa Pi, Jesu, Kha Shiang Tho min phat hi.\nLeitung ah Pau nam 7000 val a om sungpan Kaal 3 sim (every three week) in Pau nam (1) ta beimang hi kici hi. SIL International in agenna ah tulaitakin Kawlgam ah Pau nam 117 om in tua sung pan nam (5): Anong (kachin pau nam khat), Hpon (Kachin pau nam khat mah), Taman (Khamti, Homalin, Sagaing Division), Pali (a pau kizang nawnlo a Lai bek kizang lai) leh Wewaw (Kayin pau) hiteng a pau mi om nawnlo hi kici hi. Tu zawh kum za khat ciangin Kawlgam ah Pau nam 50 bek kipau lai ding hi kici hi.\nTulaitak in Chin State (Zogam) sung ah Pau nam 31 om hi. Tu zawh kum 50 ciangin Pau nam 15 bek pha ding hi. Pawlkhat mangthang ding-a tua a mangthang dingte: Khongso (Paletwa), Bawm (Chin State, Mizoram, Tripura),Tuiship (Kanpalet, Paletwa), Ta-aw (Paletwa), Kaang (Mindat), Lautu (Matupi, Thantlang), Mro-khimi (Paletwa),Rawngtu (Mindat), Senthang (Khalkha, Thantlang, Gangaw, Kalay), Songlai (Paletwa), Tawr (Khalkha),Thaiphum (Matupi) cihbangte ahihi. UNESCO in a genna panin India gam-a om Pau tuamtuam a bei thei ding 196 sung panin 103 pen a bei hak nawn lo dingte hi ci hi.\nPau bangci bei thei hiam?:\n(1) Tu leh tate in zang nawnlo, nu leh pa te in tate ei pau siamsak zolo, hilh lo. (2) Khangthakte in zat ding maizum pih, daihpih ngamlo, a sawtna ciang pau thei nawnlo. (3) Ei Lai tawh laigelh lo-in midangte Lai tawh gelh, Lai kigelh a om loh ciang‘ sim ding zong omlo pah. Gtn. in Khasi (India gam Maghalaya State sunga om minam) te in a gamah Khasi pau sang‘in Kala pau leh English pau zangzawta ahihmanin a Pau uh sawt zang nawnlo dingin kimu uhhi. Chin State (Zogam) ah Lautu kampaute Thangtlang Myone leh Matupi Myone te ah khua 17 om-a amau pau sangin Khalkha pau leh Kawlpau lim zatzaw ahihmanin asawtlo in abei thei dingin ki ciamteh hi.\nZomite ki-en lehang i pau sawt i len zo lai ding hiam? Lungngaihhuai ka sa hi. Kawlgam (Mandalay, Yangon, Gunkhawm khangsiah ) ah khangthakte in Kawlpau bek zang ta hi. Zopau pau sunsun le-uh Kawlpau tawh helh in pau melmel ta uh hi. Mizogam ah nu leh pate in ei pau zang lai liamliam in, tate in Mizo pau bek zang hi. Min gelh ciangin anungah Lusei min gelh danin ..a leh ..i vive kizang ta hi. America, Asia, Australia, Europe, Nitumna gamte ah khangthak Zomite in ei pau zang nawn loin, nu leh pate bek in zang lai hi. Tate tawh ei pau in ki ho thei nawn lo hi. Tate khangah ei pau kizang nawn lo ding cih theihsa ahihi. I Pau bei leh i Lai zong abei ding ahihi.\nTua ahih manin Zomite in i Pau leh i Lai a bei lohna dingin bangci leng kemcing thei ding i hiam, cih lim takin ngaihsut huai hi. A hi theizah in i tate ei pau tawh hopih in siamsak sawm ding. Pawlpi leh kipawlna tuamtuamte in khangthakte adingin Zopau, Zolai leh Zongeina sinna neihzawh ciat nang hanciam ding. Zolai, Zopau tawh Laibu, Media, Journal atam theithei nei-in thapia-a i panpih ciat ding deih huai ka sa hi. Zopau Zolai kemcing ni.\n1) Ethnologue: Languages of the World, 17th 2013 Edition by Lewis, M. Paul, Gary F. Simons and Charles D. Fennig, Published by SIL International, Dallas, Texas, USA\n2) Gin Hau Pum Sia, ”Rev. Dr. Joseph Herbert Cope (1882 - 1938)” Posted on Phuitong Liim, posted by Dr. Hau Za Cin on March 1, 2009\n3) G.K. Nang Rev. Dr., Article: ”Beginning of Christianity in Mizoram and Chin Hills”\n4) G.K. Nang Rev. Dr., Article: ”Pau a bei thei thu hi”, posted on Tongsan News Journal, 2009\n5)Gin Sian Pau Sia, Article: ”Cope Topa Nuntakzia Tomki” Posted on Tonsan International Media Website\n6) Kam Khua Mang Pu, ”Khamtunggam Tangthu le ki ukna thu”, Sukte Chronicle III pp.19-20.\n7) Khen Za Sian Rev. Dr., Article: ”Tedim Pau Icih”\n8) Khoi Lam Thang Rev., Article: ”Tedim Kam”\n11) Luan Za Cing Pi, ”Khamtung ah Lai le Sang i neih hun”, Sukte Chronicle IX, pp. 35-38.\n12) Stephen Hre Kio Rev. Dr., Presentation: ”Concerns on Chin Language” posted on Youtube\nItem Reviewed: ZOLAI HONG PIANKHIATNA. Gelh - Paul Thangpi, Germany Description: Rating: 5 Reviewed By: Cinpu Zomi


timestamp: atn

url: =Top Bar Hive | Temasek Garden\nTagged Beekeeping, Swarm Boxm Box, Top Bar Hive\nUpdate ~ Bees Are Doing Well\nUpdate on our May 1/15 Bee Moving (from Compost Drum to a DIY Top Bar Hive.\nThe royal entrance to the Queen’s Abode ~ no confusion, no disarray … they know their in’s and out’s. Definitely a better move compared to our first one.\nTagged Bee Keeping, Top Bar Hive\nTagged Bee Keeping, Bee's Larvae, Bees' Combs, Top Bar Hive


url: =US, Baltimore ah School Bus leh Commuter Bus kiphukha, mi 6 sipah ~ ZD :: ZOMI DAILY\nposted on 1 November 2016 at 10:43 pm Lomkholna: News, Sawltak, USA, World\nUS, Maryland State sung aom Baltimore khuaah sangnaupang apua School Bus khatleh Commuter Bus khat kiphukha ahih manin mi 6 sikhin cih Yahoo News pan kizasawn hi. Police te genkhiatna ah Bus tungah Bomb puakkham mahmah banghi ci’n ahuaisiatzia genkhia uhhi.\nBaltimore Police te genkhiatna ah Tuesday ni zingsanglam in thupiang hi a, aki phutkhak laitak in School Bus tungah sangnaupang kuamah omlo cibilbel uhhi.\nYellow School Bus pen Eastbound lamzuan in atailaitak Ford Mustang khat phukha in, tuakhit ciangin agei aom khuamkhat phukha leuleu hi. Tuakhit ciangin MTA Bus khattawh ki vaitang phutkhak leuleu uh cihi.\nKumpi thunei Officials te genkhiatna ah School Bus ahawlpa pen aphual ah sipah cihi.\nTuaban ah MTA Bus tung ah atuang Passenger mi 5 zong aphual ah sipah uhhi. Akigawm in aphual ah mi 6 sipah hi. Tualo adang MTA Bus tungah atuang mi 8 zong liam uh a, tua aliamte amanlang in zato ah kipuaksuak pahhi.\nSchool Bus tungah atuang adangkhat zong om a, sanginn ah naupangte dawnding in azui ahih. Amahzong zato kipuak cih kiza hi.\nBaltimore police spokesperson khat ii genna ah School Bus pen apeitaalma cihbanglah kimulo, bangci bangin hih Accident piangthei hiam cih aki kancian laitak hi ci’n genkhia hi.\nBaltimore aom Zomi te aki helkhalo dingin lamen hang. ZD Sawltak #zomidaily\nPrevious: Malaysia ah migilo te mat Kawlgammi 4 lakah 2 asisa in kimu ~ ZD\nNext: South Korea President’ lawmnu koimah avakmang theiloding in kimanta ~ Thang Khan Lian


url: =Upto 9th Std jobs in Visakhapatnam: 6 Upto 9th Std Job vacancies in Visakhapatnam 26 August 2019 - Teamlease.com\nwww.teamlease.com/upto-9th-std-jobs-in-visakhapatnam 2019-08-26 05:42:17\nUpto 9th Std jobs in Visakhapatnam: Find latest 6 Upto 9th Std jobs vacancies available in Visakhapatnam as on 26 August 2019. Signup with Teamlease.com and get free job alert on Upto 9th Std jobs in Visakhapatnam\nHome>India>Upto Th Std Jobs In Visakhapatnam\n6 Upto 9th Std job vacancies in Visakhapatnam\nExplore Office Assistant jobs in Visakhapatnam with 0 to 3 years of experience via Tata Motors ltd Company. Register with Teamlease to apply online ...\nMonthly Salary : Rs. 15,400 - Rs. 56,500\nLast Updated : 26-08-2019 05:42:17 AM


url: =1. Nu Man Lun Niang leh Pa Nang Cin Khen Lawkahtye ten tanu tapa 6 aneihna lakah a tum lam panin a 3 na Tg Zam Suan Langh @ langhboih in 7.7.2017 sun 12:50 p.m in leitungah kum 26 sung a khual zitna pan khawl mun nuam hong zuat san ta hi.\nBy : Sia Thang ( Tahan Church Pastor)\n1. MMCC sang pan sang man khin khat in Thai ah sm sem\nMMCC pan a graduate khin a hi Sm Hau Za Huai ( Huai Hoih) in " Prachupt Wittayalai" ( Thai) sang ah lai va hilh hi. Anasepna sangah sang naupang 2500 pha in, Sia 150 pha hi. Topa in sm nu ong zat sak semsem hen.\n2. Biakinn Tutphah ding Pia Khia\nTonzang pawlpi a dingin Pr Langh Suan ii ngetsakna tawh Pa Thang Khat Lian te innkuan in Pasian gam leh lei a dingin a neihsa te it siik het lo-in Tonzang pawlpi a ding tutphah 70 piakhia hi. A piakhia a tate tungah i biak Pasian in thupha namcin hong piak sak hen.\nThupuak: Pr Langh Suan ( Treasurer)\n3. Biakinn puahna ding Piakhia\nVangteh biakinn puah na dingin USA a om Tg Donghno in 150,000 piakhia ahih manin nuam mahmah hang. Topa in a piakhia a tapa tungah a zah 100 in ong thuh kik sak ta hen.\nThupuak : Sia Sangneu ( Vangteh Church Pastor)\n3. Tuiphumna Nei:\n1. Mi 7 tuiphum\nPr Langh Suan in Tonzang pawlpi ah April 18 panin April 28 dong nitak sialin effort subject a genna tungtawnin April 29, Sabbath ni ciangin 1. Tg Cin En Mung 2. Tg Thang Kim Khai\n3. Tg Hau Zam Lian 4. Pa Pau Za Mung 5. Nu Lun Sian Huai\n6. Tg Nang Sawm Piang leh 7. Nu Cing Khan Huai te tui kiphum uh hi.\nThupuak : Pr Langh Suan ( Treasurer)\n2. Mi 3 tui kiphum\nTeinkaya Pawlpi ah Pr Gin, Sya Khup leh Sia Thang te in Home effort a bawlna uh panin Topa makaihna tawh 1. Nu Niang Dim 2. Nu Hat Lhing 3. Nu Cing Sian Nuam te Tuiphum pawlpi panin Pasian thuman sangin tuiphumna ong nei thei hi.\n3. Nupa in tui kiphum\nAnlangh pawlpi ah RC pawlpi panin Pu Suan Khaw Thang te nupa in innphiat beklo-in a nupa un tuiphumna nei thei ahih manin i lungdam hi. Tedim Circle Leader Sia Neu in tui ong phum sak hi.\n4. Siangtho kiteenna nei\nTg Sing Cin Mang leh Lia Dim San Ciinte in June 3/ 2017 ni-in Mandaria SDA Church (USA) ah Siangtho kiteenna nei uh ahih manin MUC gambup in Conference Thu kizakna laihawm panin i lungdampihna i pulaak hi.\n5.Seventh-day Adventist World Church Membership phazah\n- 2014 kumin 18,143,745\n- 2015 kumin 18,478, 982\n- 2016 kumin 19,126,438\n6. Mawtawthak nei:\nZampi pawlpi sung panin Pa Thang Sawm Langh te innkuan in June 14/2017ni-in Haimual mawtaw thak khat ong nei a hih manin khua sung mite leh pawlpi mite in nop tuamna lianpi nei ka hih manun lungdamna kong pulak uh hi.\nThupuak: Sia Thangpu


url: =Zomi Min Tawh Kisap Hunluata | ZOKUOMTHAWN\n← Today in History- August 1\nU-PA GOULUA LEH I ZOU TAWNDAN →\nZomi Min Tawh Kisap Hunluata\tPosted on August 1, 2008\tby Zou Sangnaupang Pawlpi Delhi – Eddie N. Hang Ka pianna Khamtung hi-a ka nu leh ka pa Zomi ahih manin ka neu lai-in Chin cih kammal khat veibek ka za ngeikei hi. Ka nu leh ka pa in khat veibek: “Chin hi hang” hong ci ngeilo hi. Tedim ah sang ka kah sungin zong Zomi lak vive ahih manin kua mi ka hi hiam? cih kankul ngeilo-a, Chin cih kammal mahmah kiza ngei vetlo hi. Rangoon ah Kawlte lak ah sang ka kah ciangin: “Bang minam nahi hiam?” ci-in hong kidong sese-a, “Zomi hi ing” ci-in ka dawng hi. Kawlte in Zomi cih natheilo uh ahih manin: “Chin nahi hiam, Kachin nahi hiam?” ci-in hong dongkik sese uhhi. Amau theihsa khatbek tawh hong ciamteh mikmek uhhi. Ke’n bel:.”Chin hi ke’ng, Zomi hi’ng” ci-in dawngkik tektekse ing.\nIZToday sinthubu Hawm 01-na sung pan, Editor-te’ phalna tawh, a kisuaksaksawn ahi hi.\nZou Students' Association Delhi Branch\tView all posts by Zou Sangnaupang Pawlpi Delhi →\tThis entry was posted in Uncategorized. Bookmark the permalink.\t← Today in History- August 1


url: =Yangon Zomi Choir Lasinding Kizawntek Ni ~ David Suum :: ZOMI DAILY\nposted on 19 November 2016 at 1:59 pm Lomkholna: Biakna, News, Zomi\nNov 20 (SUNDAY) ni a Billy Graham Crusade, Love Joy Peace Festival ah ih sak ding HALLELUJAH CHORUS lapi alem ding in kizawn tekni.\nYANGON AH A OM THEILO TE IN YANGON A OM ZOMIPIH TE CHOIR AH HONG KIHEL NANG UN PHONE, FB, VIBER TAWH HANTHAWN IN ZASAK SAWN NI.\nCrusade masa ni (Nov 18) in MCC ah midim let ta ahih man in pai hiathiat, damdam in ee – cihte tawh kingahlo ahihna hong theisak beh ingh. Ih vek in hih setset ni ei maw (Gamdang standard tawh!)\n1). LASIN HUN DING – HUN 2\na) November 19 (Sat), TBCY biakinn ah sunhun 12:00 – 2:00 pm kikal sung.\nb) November 20 (Sun), TBCY biakinn ah sunhun 2:00 – 3:30 pm kikal sung.\nSia Mun Khai, Sia Steven Mang, Sia David Suum te in Soprano, Alto, Tenor, Bass la-aw te atuam in group kikhen in hong hilh tek masa ding uh a, tua khit teh avek in kigawm khawm in sa khawm ziahziah ding.\na) November 19 (Sat) – Khua sung Emmanuel biakinn pan zinghun 11:00 am in dingkhia in lasin man teh Emmanuel biakinn mah ciahkik ding hi.\nb) November 20 (Sun) – Khua sung Emmanuel biakinn pan in sunhun 1:00 pm in bus khat, 1:15 pm hun in adang bus khat dingkhia ding hi. TBCY ah lasin khit 3:30 pmhun in bus 4 tawh pawi bawlna MCC (Myanmar Convention Center) kipai ding hi.\nb) Stage tung ah hun kipat pan atawp dong (5:00 – 8:30 pm) aki om ding ahi hi. Video camera 10 val bang in stage tungteng mat leh zet in hongzaih dending ahih man in OM DAN KHAWLDAN SIAM MAHMAH BEK HILO LO, MAITAI SIUSIAU ding kisam hi. Ih lasakna te leh ih omzia te LEITUNG BUP IN MU DING ahih man in ahoih thei pen in kiging ni.\nd) Khua dakdak lo in Pasian thugenna leh la kisa te hoihtak ngai in note laibu tawh ciamteh zo leng video ah zong hong hoihsuah bek thamlo Pasian zong lungdam ding hi. (Video zaihte thusim: thu hoihtak ngai a, aciam teh te, la hoihtak asa te pen lim zaih sese uh hi.)\n4) Pastor Gin Do Dal family (Australia) Ks. 100,000\nIh vai aman khit ciangin lai tawh hong zasak kik nungh. Pawipi ah hong kihel theilo Zomi teng in na omna muntak pan un thungetna tawh nong phawk na ding un leh YANGON A OM ZOMIPIH TE LASA DINGIN NONG HANTHOT SAK NONG UN muanna tawh hong cial ungh. Lungdam!\nPrevious: Malaysia gamah lungphona neite kipankik leuleu ~ Thang Khan Lian\nNext: Minister: Malaysia gamsung ah Myanmar Refugee tamsemsem


url: =Federal vai kiginna ~ Pau Sian Lian :: ZOMI DAILY\nposted on 30 August 2018 at 11:15 pm Lomkholna: News, Pausianlian, Politics\nFederal pen dahpa khuang dan in a ngaihsun tam mahmah lai hihang. Federal pen a deihhuai mahmah hang tua system neih manin na khempeuh hong lemtang pah tuan khollo dinghi. Federal ngah lehang gamhuang khat ah to nih a nei kisuak dinghi. To kihau hi. Tangpi sum tawh tangpi nasem (public servant) tampi mah cialkul ahih manin siah (tax) kidon khawngzong hong tam semsem dinghi. Zum tam semsem, zum nasem tam semsem in tuate khasum guat nading ciang bektawh zong kizawm thei dinghi.\nThuneihna (power) le vaipuak lakna (responsibility) tonkhawm ahih manin khutdawh ngen bangin central kumpi tungah budget nget thapaih cihte, gamdang tung mipih te sumkhak (remittance) cihte bektawh zong lemtang den hetlo ding ahih manin self-autonomy hihna tawh kizui in self surviving strategy neihkul tahi. Lampi, sang, vanleng tual cihte nget kullo dinga, ahihhang sum na neih uhleh lam vevua cihlam hong hita dinghi. Tua ahih manin federal ih deihleh beyond federal ih ngaihsut kulhi.\nIh gam ah kizom sumlut (income generate) a om tawntung nading bang kiging khol ihhiam? NLD kumpi makai Aung San Suu Kyi inbel gam khangto in investment tam semsem nading gam sungah mei le lampi mah ka hahbawl mahmah uh, ci munhi. Panglong conference makaih kawm mahin a sep uh ahihi. Zogam ah zong lam, mei, tui cihte ih hahbawl na pen federal ading kiginna hizaw hi. Tuateng hong lemleh kiteeng nuam zaw deuh ding a sumbawlna zong hong lemtang zawdeuh dinghi.\nSumbawlna innpi setzung (factory) tuamtuam zong neihkholh huaihi. Tua teng tungtawn in nasep hong om ding a sumlut khangin ki-uk tawmna (self governance) ah nuamtuam mahmah dinghi. Hih teng neih manin federal ngahlo, cih hilo a, hihteng neih manin federal ading kiginna hizaw hi. Federal system ngah nading in politic lamtawh hanciam kawm mahin sepkawm theihluat vive hi. Galkap te tona zong hituan peuhmah lo ahih manin galkap tetawh kitotpah nading zong omtuan lohi.\nZomi makai tampi in Than Shwe thau muk laulo a mapang ngam uhhi. Galkap te ki thusiam sak laitak mipih te phattuam nading in lauloh zawk semsem ding hun hiphot hi. Federal ih deih taktak le beyond federal system ading kiging tani. Pau Sian Lian\nPrevious: Karaoke lasakna ah nasem numeino\nNext: Theihhuai Kabaw Valley thu ~ J. Thang Lian Pau\nWhite House ah muanmawhhuai vankhat kimu ahih manin kikhakcip ~ ZD\nRev. En Khan Hau nu – Pi Ot Khan Dim kum 77 sivuina


url: =2030 Ciang Kawlgam leh Hindu Pan Christian Asuak\nHindu Pan Christian Asuak Peuhpeuh Thahlup Hiziau Tading\nIndia gamah Hindu mi khatpeuhpeuh Christian alut leh sihna daan(Death Penalty)piakziau ding in...Parlianment ah thukensatna neita uh cih International Business Time te'n tangkokhia uhhi.\nIndia gam,PM khat ahi Sakshi Maharaj in,Hindu biakna sunga om hinapi'n Bawng go ziauziau te leh Hindu biakna pan biaknadang Christian Biakna ah alut aom leh Parliament pan thukhensat nasa bangin "Thu" hongkikhen takpiding hi.Hih daan thak pe'n asawtlo in kizangh pahding ci hi.India gam ah 80% pe'n Hindu,15% Muslim,5% Christian hi uhhi.\n2030 Ciang KawlgamBup Suunnibang Taang Pan Ding\nLeitung gamtuamtuam te'n khantohna namkin akidemdem laitak un,Kawlgam in gambup Electric mei ngahzawhnading ahanciamna uh kumsawt haibang ngakkullai ding.(NEP)cih te'n Kawlgambup mei ngahzawh nading agelgel laitakuh hi-in,asum beibukpi dingzah asehsatna vuah US Dollar 5.8Billion(Tan 6000) kisamding ci uhhi.\nTukum pan limtak akipattheih uh leh 2030kum ciang gambuppi mei tangzotading ci uhhi.Kum 5 sung abeidingzah pe'n USD 700 Million kisamdinga,tuasung pan USD 300 Million pe'n Leitung Bank nei mithupi mahmah khat ahi Xiaong Wang in huhding ci hi.Xiaong Wang genna ah kei konghuhdingzah pe'n Million 300 hi ven,a hizong Million 400 zong hikhathei ci gen hi.Chin gamkee,Shan,Kachin leh Jakhai pe'n sep nunung dingin sehkholsa in nei uhhi.Ahangpe'n khua neunono tam ahihcianga meikhau zopnading hunla lua inteh ci uhhi.


url: =pavlaTOPEU69955's Kik Usernames Profile\nKik Username for pavlaTOPEU69955\nFind the Kik Username for pavlaTOPEU69955 listed below\nYou must be logged in to view kik username for pavlaTOPEU69955.\nWant to see my nude photos? Real boys kik me :* >> pavlaTOPEU\npavlaTOPEU69955 is 24 years old.


url: =New & used women's leggings for sale in Hawarden, Flintshire - Gumtree\n1 ads in Women's Leggings for Sale in Hawarden, Flintshire\nAdidas Women’s Leggings Size 16\nNew with tags Adidas Women’s Leggings Size 16. Posted by Zoe in Women's Clothing, Leggings in Hawarden. 18 August 2018\nBlack rebock leggins with rebock sighn on the side of the leg .perfect condition size :4-6


url: =Tualsuak Zomite le Pemta lungsim ~ Dr. L. Lam Khan Piang :: ZOMI DAILY\nposted on 20 June 2016 at 7:31 am Lomkholna: Article, Lamkhanpiang\nManipur state sung a Tedim-Chin Union a kiphut zawh kum sawnga cinna souvenir vaisai pawlin thului hong ngetna bangin ka lungsim a kavei, bawldik tuak ka sak thute kong lui khia hi. Hih thului pen minam itna leh a hoihzaw ding geelna a hong kigelh ahih manin a sang siam tek dingin khat-leh-khat kingen masa hang. Thulu a ka zat ‘Tualsuak Zomite’ ka cih pen English in ‘Indigenous Zo people’ ka cihna ahi hi.\nEi Zomite pen i pu-pa luahsa gam leh leitang teek a luah i hih manin pemta hi lo-in tualsuak minam i hi hi. Tua ahih manin i pemta lungsimte uh paikhia in i minam, ngeina, tawndan, gam, khua leh tui puahin zuun ding a thupi pen in ngaihsut huailua ta hi. Bang hangin eite in pemta lungsim nei danin hong gen ka hi hiam? Nautang kihonate khongah hih bangin thu kiza thei zel hi, ‘a gam nei te’, cih bang ahih kei leh, ‘gam nei lo minam’ cih bang te kiza thei zel hi. Ei Zomite history limhtak suut le hang, eite pen kuamah gamah teng ngeilo, bektham lo-in, Mikang kumpi in hong ukh ma-in, kumpi dang kuamah ukhna nuai-ah omkha ngei lo minam te ihi uh hi.\nEi-leh-ei a ki-ukh ngiat minam i hi uh hi. Mikang kumpi hong khangin Zogam bup hong ukh khit uh ciangin, vaihawmna a baihzawkna dingin Zogam pen mun tuamtuam panin hong ukh uh hi. Japan Gal a bei ciangin Mikang kumpi in gam tuamtuam a ukhna uh pan in kizuuk khia uh a, ei Zomite pen gam tuamtuam ukhna nuai-ah hong nusia uh ahih manin, tu ciang dong ei-leh-ei kivaihawm theihna ding hamphatna hong kipia lo hi. Hihte hangin tu ciangin Union of Burma, Union of India leh Bangladesh ah khenzak in i om uh hi.\nHih thului in Zo minam bup thu hong huap zo lo ding a, hih laigelh a telthei Zominam pawlkhat— Tedim Zomi i cih thu bek hong huap ding hi. A diak in Tedim-mi leh Paite tribe thu luikhiat ding ka ngaihsutna hi a, ba’mcihleh kei ngaihsutna pan in hih Tedimmi a kici te leh Paite a kici te pen Zo minam sung panin bawngkhat/pawlkhat bangin ka ngaihsun hi. Bang hangin hih bangin a tuam liuliau bangin hong om kha hi hiam cih pen thu lamdang lua hi lo-in, ei sunga laithei masate in history a etzia uh tawm bang dik zo lo deuh hi ding hi. History i suut ciangin hun (temporal aspect) pen poimawh mahmah in, a thupiangte zong a pianhun teek mah bangin gelh ding ahi hi. Mikang kumpi hong tun ma-in Chin Hills cih bang mual min zong na om lo a, kuamah Chin Hills pan zong na kipem zenzen lo hi.\nCiimnuai-geltui panin milip i khan tawh kituakin i luahna gam hong zai semsem hi lel hi. Mikang Kumpi hong tun hun ciangin tu a Guite kual i cih bang a kiteng khin thamta hi. I luahgam hong lian semsem in Meiteite bang tawh va kigamgi kha liang kihizaw hi. Ahih hangin eite in kuama gamgi kikan kha lo hi. Chin Hills pan paikhia cih bang ngaihsutna a nein a om kha ngei hi, tua bang ngaihsutna pen thudik in kisang thei lo ding hi. Hih bangin lai khong gelhin i tangko pih leh i gam hong etlahsak namdangte a ding panmun khawhsak i suak ding hi. Tua ahihmanin thudiklo tawh i gam zuakzuak kei ni. Namdangte in thudiklo nangawn tawh a gam uh venbit a sawm lai un, ei Zomite in thudiklo tawh i gam zuak kha ihih manin, i history a ciahkik in pemta lungsim nei kha i om leh manlangin paaikhia ding hi hang.\nLamka pan khangkhia khangnote in minam thu i theiloh zia pen a lungkham huai liang mah hi khong! Laisiam lah hi si, BA/MA bang hi lianluan ahih hang i history uh thei hetlo kilkel bang zong na om zen hi. Khat veivei bang Tedim kam a ka pau pawlkhatte in a zak ciangin. “Nang Chin te maw?” cih peuhin hong dong thei uh hi. “Bang hang maw?” ci-in ka dot kik ciang “Chin pau in na pau a” hong kici sawnsawn lai. Chin pau cih na om tuam vilvel hi leh bel Chin state ah common language ding buai lo mah ding hi ve un. Lamkhat pan leuleu in, ka pau pen Chin pau ahih leh, hong dong pen pau bang hi ding hiam? Nidang Pu Tun Khaw Pum hun lai in Paite National Council (PNC) makaihna tawh Chin Re-unification ding ngetna memorandum bang India Kumpi kiangah na khia ngei uh hi. Tua ahih leh kua teng Chin hi a, kua teng bang Chin hilo cih pen laisim khangno te in thu i kan ding uh kisam mahmah ta hi.\nNautaangte buaina tuamtuamte — Kuki bang hi a? Chin bang hi hiam? Hih ci kawmkal ah Zomi bang hi leuleu hiam? cih khong pen khangno laisiamte in theitel in mite kiangah i hilh ciat ding uh hun mahmah ta hi. Khangmasa laisiamte in history limhtak na suut mello ahih manin hih bang teng, unau kal kitheihsiamlohna na ngawn kituak kha hi. A maute pen minam itlo hilo in, buaipih dingte sang buaipih loh dingte ah na kin zaw kha uh hi lel hi. Hih minam min tawh kisai-in kei ngaihsutna hih bang hi ziau lel hi. Tualsuakmi ihih manin tualsuak min i ngeina, tawndan, sing-leh-lou, khanggui, gam (mual-leh-guam), leh adg., tawh kizopna a nei minam min pen a manphatzia hong kithei semsem ahih manin Zomi pen hong kilaam sang ahihna theih huai hi. Mikang kumpi hong tunma in zong eite in Zomi, Zophualva, Zolengthe, Zovawk, Zozu, Zozam, leh adg., te ah Zo cih pen na kilimzat mahmah hi. Tua ahih manin, Zomi i cih ciangin i tualsuak minam min hi cih pen i theihtel a i lapsang ding ahi hi.\nLai theimasate in history a etdan uh diklo kha ahi phial zongin, khangthak siamsin momnote in limhtak adik-aman bang hi hiam ci-in thu kan dingin tavuan lak hunta hi. Bang hangin i history etdan uh diklo hi ci ka hi hiam? Hih history etdan dikloh manin bang teng hamphatna kitaan hiam? Bangzah in a ki-it ding te ki-el den kha hi hiam? Tedim leh Paite entity tuam bang a hong kilatzia thu pan hih a tung a dawtnate suut ding hi hang. Tedim i cih khuamin na hi masa in, kum 1550 A.D. kiim pawl a Guite beh Pu Gui Mang in a sat hi, kici hi. Mikang Kumpi hong khangin, Zogam hong lak lai tak in Ukhpi Kamhau in vaihawmna phualpi in nei hi. Hih khua pen khualian mawhlo khat ahih man Zo pau cituamtuam a zang tampi na tengkhawm uh hi kici hi. Tua ahih manin, hih pau tuamtuam teng hong kigawm in kampau a tangzai zaw khat hong piangkhia hi. Hih pau pen Mikangkumpi in Kamhau ukhna sung a om teng in thei tek banah, amah ukhpi vaihawmna a pau kizang ahih manin kamhau dialect na ci uh hi. Mikang kumpi in Tedim khuapan a ukhzawhna ciangciang pen Tedim Township ci-in administrative division khatin na koih uh hi. Mikangte hong tun tawh Ukhpi Kamhau lutlai kituaklian hi.\nUkhpi Kamhau ukhna gam pen na zai mahmah a, hih bangin la na phuak hi, “Setang kaihna sak ciang Teimei ka hialna Lamtui” na cih hi. Alexander Makenzie in laibu sungah hih bangin kimu thei hi. Guite hausa Gou Kho Thang Meitei lengpa’n zekhemin a mat khit ciangin, Ukhpi Kamhau te pata in Mualbem panin palai Kai Khual (kikoul) Meitei lengpa kiangah sawl uh hi. Tua ahih manin, Kamhau ukhna pen Meitei gam dong na hi hi. Tua lai-in Meitei gam pen neu mahmah a, Meitei lengpa’n a mite khalna pia-in a gam pua-ah a hawlkhiat ciangin Kak-Ching ahih kei leh Kwakta lak khongah hawlkhia zel hi. Hih hunlai in Meitei gam leh ukhpi Kamhau ukhna a gamgi limhtak kikhung ahih loh hang, hih atung a thu-leh-la te in hong tel sak mahmah pah hi. Tua India leh Myanmar gamgi pen na hideksuai lo hi. Hih gamgi pen tua Guite kual i cih na mun khong ei Zomi ten i luahkhit zawh Mikang kumpi hong khan ciang bek hong kikhung pan hi.\nTua ahih manin PNC constitution, 1947 ah a kigelh Chin Hills pan Manipur/India lut i cih pen thudik hilo a, a lauhuai mahmah thu ahi hi. Hih constitution in Paite i cih minam min pen definition pia ngekngek hi. Paite cih min pen limhtak ngaihtuah phathak in, i history uh tawh taihtuah in hi leng kisam sa lo kha thei ding hi hang. A hangin hih history hmuhzia inn eite pemta hong suaksak thei khong a hih man in, aman lang in kikuphuai mahmah thu khat hong hi mawk hi. Mite in Kuki te pen nomad (pemta) hi uh, tribe min khat zong Paite hi, ci-in lai bang hong kigelh ciangin i zanuam het kei uh hi, tua ahih manin limhtak ngaihsut huai sa ing. Thu dengdel, sehnel bangin ut bangbang a khen lamdang theih, THU tungah i-minam, i-inn-leh-lou, i-khua-i-tui kingasak kei thei leng. Thutak, Suangpi bang a a-linglo, a-kip, kikhel ngeilo THU tungah i minam kingasak leng kuamahin ut bangbang in hong suksak theihlo ding hi.\nHih bangin kituam lak ding ngaihsutna tawh i minam min phuakkha i hih manin, thudik mello tungah i identity kingakha hong suak hi. Tua ahih manin mite in hong simmawhsakin hong philsuk-philto se uh hi-in ka ngaihsun hi. Khangnote in dawtna tampi nei-in, ahih hangin dawna kician mulo ahih manin, mailam kalsuan din zia gelkholhna a haksatna lianpi om hi. Khangno pawlkhatte in ka kiangah thu hong dong thei zel uh a, adiak in Paite leh Tedim i cih pen bang dingin hih bangin na kikhen kha hi mawk hiam? cih thu teltak thei nuam tampi om hi. Tua ahih manin, Tedim leh Paite ci-in a tuam dan a kihuaite pen ahi ci ding mah hiam. cih ngaihsunna lianpi ka neithei zel hi. Kei ngaihsutna panin khat hinapi i khen teitei uh hizaw hi ci ing.\nLam tuamtuam pan a malmal in suut leng:\n3. Laam: Laam pen i neih taang uh hi na pi-in, unau pasal teng pa go kihawm bang a, laam teng zong kihawm mawk. Minam tuam hih sawm teitei tentan.\n5. Pau: pau pen akaih bek kilamdang hi-in thei ing. Thelno khat-leh-nih pen a om koikoi ding mah hi ing ngaihsun ing. English tektek zong— American-english, Canadian-English, leh Australia-English ci-in na kibang khin sam lo hi. Ahih hang kilamdang liang zong hi tuanlo zel leuleu hi.\n6. Pawi tuamtuamte: I pawi tuamtuamte—Khuado Pawi, Sialsawm Pawi, leh adg te pen nidanglai in a nei tuam om lo-in khuacih in zang ngeingai a, ahih hang tu hun ciang a neiphadiak bang kiomsak se. Pawlkhatte bang pupa ngeina pawite neikhangeilo mah bang zawzen. Hih pen i kituamlak nawp tek man hi ci lel ing.\nHih a tung a teng banah zong lamtampi-ah et theih lai ding hi. Hih pen Laithei khangmasate ngaihsutna tawh kibang lo kha ding a, tua ahih manin khangthak thutak kan te-in hih sang in i telzawkna ding un hanciam ding hi hang. Tualsuak minam khatin leitung bup dongah miten hong ciapteh thei na dingin i ngeinate, i pawite (festivals), ki-ukhzia, khangthu, tualsuak minam min, leh adg te kisam mahmah hi. Tuate i neihloh hi lo in, i zuun loh man bek hi. Hih i pupa pan i luahsuk—ngeina, tawndan, pau-leh-ham, gam-leh-lei, leh adg te i zuun ciang mite in hong zahtak in minam picing hong sang pan ding uh hi. I biak Pasian hoihna hangin, khanthakte in, i minam puahin zuun ding hongkipan ta hi. Tua ahihmanin kuapeuh in itna tawh semin, eima angsung bek khuallo-in, takhahna tawh takkheih! Ci-in hanciam in mailamnawt ding hi hang.\nPhattuamna om hetlo-in eite kituam lakin vaituam bang i hawmhawm phial zongin, cikhat-namkhat i hihna pen telkhialh ding hi peuhmah lo a, i khangthudik leh history te ah i minam vai peuhmah nga-in hi le hang, thudik in hong gumkhia ding hi. Tu ciangin leitung khantohna sang mahmah ta in, tuamanin communication zong hong baih hiaihiai ahih manin i pau-leh-ham uh zong na kigawm hiaihiai ta hi. Tua ahih manin i pau-leh-ham te uh a luankhop hiaihiai bangin, a mite in zong Zotui bang luankhopna ding vai sawm thei dingin Pasian in i minam thupha hong pia ta hen.\nPrevious: Zomi Nam Lapi bang hi ding? ~ J. Thang Lian Pau\nNext: Korea Gam le Mi te: Zomi khat ii muhna pan (4) ~ Cope Suan Pau


url: =Start Over You searched for: Subject Clippings ✖Remove constraint Subject: Clippings Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002


url: =Sugebet Pasikeist by BA on MP3, WAV, FLAC, AIFF & ALAC at Juno Download\nHome › Indie/Alternative › Partyzanai Pop › BA ›\nCat: PZPOP 002\n1. Sugebet Pasikeist (original mix)\n2. Sugebet Pasikeist (Breathless version)\n3. Sugebet Pasikeist (Golden Parazyth remix)\n4. Sugebet Pasikeist (John Patter remix)\n5. Sugebet Pasikeist (Marriage Proposal's Hybrid remix)\n6. Sugebet Pasikeist (ZZ Popcorn remix)


url: =Zomi DCA makai (E.C) kiteelna pulak khiatna (2018 – 2020) :: ZOMI DAILY\nposted on 22 March 2018 at 4:45 pm Lomkholna: News, Zomi\n2018 – 2020 aading Zomi DCA makai (E.C) kitelna Pulaak khiatna\n2018-2020 aading Zomi DCA makai (Executive Committee (E.C)) kitelna pen March 17, 2018 ni in picing takin kinei thei aa, Tualai ah Election commission dingin Zomi DCA Advisors te ahi Pa Ngocinthawng Suantak, Pa Dong Khan Khup leh Pa Nang Khan Kap ten hong sem thei uh hi.\nD.C area kiim aom Pawlpi khempeuh pan Palai (representatives) 2-3 ta kikah/kisam in, election lut dingin candidates 20 kiteelkhia hi. Hong pai Palaite, makaite leh Advisors teng in candidates 20 lak pan mee “vote” tawh tel khiatna kinei ciat ciat aa, 2018-2020 kum sung Zomi Innkuan DCA hong makaih dingin anuai aa bangin Makai (E.C) kitel khiatna kinei hi.\n3) Pa Nang Khan Kap\n4) Pa Hang Go Za Lian\n5) Pa Thang Lian Pau (Zotaang pu)\n6) Pa Khai Cin Pau (Pa Khaipi)\n7) Pa Peter Khup Cin Pau\n8) Pa Thang Lian\n9) Pa Khup Sian Lian\n10) Pa Ving Khan Thang\n11) Pa Thang Za Mung (Pa Mungpi)\n12) Pa Lian Kham\n1) President – Pa Titus Thawng Sian Mung (Thawng Mung)\n2) Vice-President – Pa Josef Cin Muan Tung (Tungpu)\n3) General Secretary – Pa Dal Lian Kham (Khawm Bawi)\n4) Assistant General Secretary – Pa Pau Pum Khual\n5) Treasurer – Pa Kap Deih Pau (Kap Pau)\n6) Assistant Treasurer – Pa Kam Lam Mang (Mangpu)\n7) Auditor 1 – Pa Thomas On Sian Mung (Thomas Mung)\n8) Auditor 2 – Pa Pau Kim Muang (Muangpi)\n9) Genvai Tanupi – Pa Tualmung Kuntong\n10) E.C Member –Tg. Awi Sian Lian (Lianpi)\n11) E.C Member – Pa Ciamang Naulak\n12) E.C Member – Pa Dal Za Khai (Khaino)\n13) E.C Member – Pa Felix Mang Cin Kam\n14) E.C Member – Tg. Michael Pau Dal\n15) E.C Member – Pa Nang Khai\n16) E.C Member – Pa Nang Sian Thang (Pa Thangpi)\n17) E.C Member – Pa Nang Suan Mung (Pa Mungpi)\n18) E.C Member – Tg. Thawng Khan Kam (Bawipa)\n19) E.C Member – Pa Thang Tul Khen (Khenno)\n20) E.C Member – Pa Tuang Pum Dal\n21) E.C Member – Pa Vum Za Dal Mung\na. Tg. Awi Sian Lian – Secretary of Culture\nb. Pa Vum Za Dal Mang – Assistant Secretary\na. Pa Thomas On Sian Mung – Secretary of Information and Literature\nb. Tg. Michale Pau Dal – Assistant Secretary\na. Pa Josef Cin Muan Tung – Secretary of Music & Entertainment\nb. Pa Dal Za Khai (Khaino) – Assistant Secretary\na. Pa Pau Kim Muang – Secretary of Sports\nb. Pa Nang Suan Mung – Assistant Secretary\na. Pa Thang Tul Khen – Secretary of Fund Raising\nb. Pa Cianmang Naulak – Assistant Secretary\nc. Pa Tuang Pum Dal – Member\nd. Pa Nang Khai – Member\ne. Pa Felex Mang Cin Kam – Member\nf. Tg. Thawng Khan Kam – Member\na. Pa Tualmung Kuntong – Secretary of Genvai\nb. Pa Nang Sian Thang – Assistant Secretary\nc. Pa Ngocinthawng Suantak – Assistant Secretary\nd. Pawlpi khat ciat pan member (palai) khat ta kikoih hi.\nElection commission hong sepsak Zomi DCA Advisors te ahi Pa Ngocinthawng Suantak, Pa Dong Khan Khup leh Pa Nang Khan Kap te tung kilungdam mahmah hi. Meeting mun ding inn phal takaa hong zangsak leh nek leh dawn tawh hong vaak Pa Thangpi leh Nu Lun te innkuan tung lungdam kiciamteh hi.\nElection aading akisam laikung, laidal leh akisam tuangtuang hong vaihawm Pa Tualmung Kuntong (President: 2016-2018) tung Zomi DCA pan lungdam kiciamteh hi.\nZomi Innkuan D.C Area (Zomi DCA)\nPrevious: Mindat Paina ~ Pu Thangboi\nNext: Hanciamna i cih in bang ahiam


url: =Mizoram Zomite Dinmun & Khantohna Ding\nPu. Hang Thawn Tuang\n“MIZOGAM ZOMITE DINMUN LEH KHANTOHNA DING” ( Late 33:12; Esther 10:3 )\nA masa in Zomi Nam Ni thupha deihsakna tawh itna khut kong len hi, Minam a hong bawl Pasian leh i Minam makaite thusiamna tawh Mizogam Zomite dinmun leh khantoh nading cih thu bulphuh a thugenna hunpha deihsakna ka ngah manin ka lungdam mahmah hi. Tuni-in Zomite leitungah khang tampi i om khit hangin i Zomi Nam Ni pen kum 66 cinna hipan hi. Hih i Minam Ni thupi ah, ka Zomipihte mai a gen ding thu makaite hong geel sak ‘Mizogam Zomite Dinmun leh Khantoh Nading’cih thu tawh kisai hi bangin kikum leng;\nMizoram Zomite' Dinmun:\nHih tawh kisai-in gendan tampi om thei dinga, bangbang ahi zongin kei muh danin, tulaitaka Mizogam Zomite i dinmun kibangkim lo hi, khenkhat i pianna, i lamh kiatna gam hi in, beh leh phung, u leh nau, nu leh pa, inn leh Lo tawh bukim taka khuasa i hih lai takin, khenkhat haksatna hanga inn leh Lo, beh leh phung, nu leh pa, u leh nau nusia a, i nuntak nading sum leh pai zongin mi nasem leh mi inn sap/luah a om kitam zaw hi, ci leng tam kikhial lua lo dingin ngaihsun ing. Tua mah bangin i Zomipihte tunga i lungsim puak zia, i kampau leh i nuntakpih zia zong namnih Mizogam tualsuak leh Mundang/Myanmar pan a pemlut cih bangin kipai pianin ngaihsun ing, hih pen keima muhdan ahih manin na ngaihsut dan leh na muhdan uh a hih kei phial leh nong maisakding uh hong ngen masa ing, tua te hibangin gen leng.\nMizogam tualsuak Zomi khenkhatte lungsim puakzia;\nInnteek lungsim nei, mi namdangte hong neu muh ding launa tawh, i lungsim tawngah i sanggamte itna leh lainatna nei napi, veng leh pam lawm leh gualte muhna ah, a diakin Myanmerpan hong pemte mikhual muh, kikholhpih nuam pha lo, ei tawh kikimin ngaihsun zo pha lo, ka sanggamte hi cih ding haksa sa pian, i pau tawh hopih ding maizum, hi gam pau a siamlohnate ciamnuih bawlna a zang zaw lai, midangte zakin hopih nuam pha lo, i Zo ngeinate sangin veng leh pam’ ngeinate thupi bawl in zang nuam zaw, i Zo ngeinate Pasian um lo, dawi biate ngeina bang phial in ngaihsutna nei bangzah hiam ki om in ngaihsun ing. I vekpi bel hikhin sam khang e.\nMundang pan alut Zomi khenkhatte lungsim puakzia;\nMikhual lungsim nei, veng leh pam khua leh tui ading dahna nopna munte ah kipiakna, a diakin khangnote kitam zat man phalo banah i om na gam pau deih bangin siam lo i hih manin, dah ni leh nop ni, misi inn a lenkhopna cihte ah maizum, zakta milak a kihel ding nuamsa pha lo, vengsung mipi hoih nading a vaihawm YMA, MHIP, VC leh LC makaite maingap lo, hong henpah, hong manpah ding banga kihta zawsawp, lawmbawl ngam lo, i kisap leh i haksatna a tun ngamlo bangzah hiam om hi hang ciin ngaihsun ing.\nMizogam Zomite i vekpi a ci hi sam khang e, a tamzaw in hibang lungsim nei ihih manin, kim le pam a pha zo nai lo hi hang cih i san siam ding hoihsa ing, Tg.Cinpu Willsol (Zosuan tuailai makai) in; Khangluite’n Buipi lei kei in zong khuangai a cih bangin,i Minam khantoh nading ma suan khatpeuhah kidop huai leh hangsan huai om ding hi, Tua banah Zomite i khantoh nading hong khak thei ngaihsutna pawlkhat pen; Ei muh leh ei sep, i theihkhak, i phutkhak loh peuhpeuh leitungah thu leh la, vai khat peuhpeuh a om lo ding peuh kisa kha thei, Ei kihel loh na peuh pen ei' ading hoih hiphial ta leh langpan pahna, Ei thu neih lohna a hi kipawlna khat peuhpeuh pen ei' langpang peuh sak khak pahpahna, Mi nih leh thum makai-in mi pawlkhatin Amen hong kipiak pian leh pawlcing kisak pahpahna, Ei biakinn leh ei kipawlna bek Zomibup a huam zo kipawlna peuh sak khak pahpahna, Huhna leh hamphatna lametna bek tawh i hihna laih kawikawi, Ei khe tawh ding lo-a, mi namdangte huhna i ngah teh thupha ngah kisakna, tua huhna hong kipiate i pilna leh i teina tawh a ngah kisakkhakna leh tuate bekmah lamettoh zel nate hi, hih bang ngaihsutnate tawm sak semsem leng a, eimau tha tawh din ding thupi ngaihsutin hanciam zaw leng.\nRev.Pau Khan Khai' Thugenna:\nTuhun leitung khantoh zia i et ciangin, i gam leh Minam khantohna dingin i nuntak zia pan i ngaihsut lai ding thu hoih tampi hong phawksak hi, ci hi. A diakin ei khangthakte adingin hun hoih(Golden Chance)pen bangin ka ngaihsut a, mai lamah i khua i tui, i minam, i gam khantohna nading i vaihawmna, i kalsuanna-ah, ngimna hoih leh kipumkhat nading i lim ngaihsut mahmah ding thupi sa ing, i ngaihsutna a kibat kim kei phial leh zong, ei mimal hamphatnading bek hilo Pasian thukimpih Thu Hoih Zomibup meet nading i ngaihsut siam ding thupi ding hi. A masa penin; I Innkuansungah, u le nau, beh le phung sungah, Biakna ah, khuasung kimakaihna ah, lokhawh, gankhoina, pilna, siamna leh sum zon na-ah i khantoh theih nadingin hih Thu hoihte i nuntakpih theih nadingin lungsim thak i neih kul hi;\nVai khat peuhpeuhah a masa penin Pasian bulphuh den hamtang leng, I Minam min kidawkna peuhpeuhah a hoih lo nate nusia ngam, khawlsan ngam leng a, a hoih lam a hih nak leh tha pia in, pahtawi in, gum ngam hamtang leng, Gamsung leh gampua a om Pasian leh Minam min pua a kipawlna a vaihawm makaite’ thuluan zia kibang zo leh, Biakna nasem Upate leh Siampite simmawh loin, Thunget sakin, itna tawh huh in, tha pia zaw leng a, Minam vai leh biakna nasem makaite tukhawm in mailam Minam khantoh nading leh kalsuan zia ding thungen in geelkhawm thei leng, Kumpi sunga ulian i neih sunsunte leh sumbawl mihau i neih sunsunte a khasiat theih nading thu hoih lo kampau kidawm in, amau mah Minam vaihawmna leh kumpi zum lamah zang siam leng. Kam bek/ thu bek tawh nasep tawm sakin, thatang tawh sepna taktak tam sak leng, Nidang pek a i khasiatnate sutsut nawn loin kimai sakin, Minam khantohna dingin beh leh phung biakna thu ah kipawldan siam leng.\nNeih le lam a neite pahtawi siamin, amau zong hong kiphal thei hen la, Pilna sang a neite pahtawi siamin amau zong hong kizang thei leh, I muante makai in koih in, i koih makaite thu zui zo hamtang leng, Kum tam khanghamte zahtakin khangnote pantah siam leng, Thu kituahlohna a om teh a mi kimudah loin, a thu leptuah sawm leng, Midangte thanemna leh cinlohnate a sia lamin gengen loin hehnemin huh zaw leng, Makai khat i telkhialh manin ama makaih kipawlna telkhial cihbangin om kei leng, Ei kihel lohna peuh a thupi loin ngaihsunpah kei leng, Lawhsapna a om leh a puakdan siamin, Lawhcinna a om teh lungdam siam leng, Israel kumpi masa ahi David Ben Gurion leh Albert Eisteinte bangin gam leh minam adingin a gimding, a tawldingin kituh leng, i ngaihsutna a vek in kibang khin cih om ngei lo ding hi, a hi zongin a kibang sunsun teng gawmin Pasian leh Zomite adingin lungsim kipumkhatin itna tawh khut kilenin hanciam ciat leng Pasian thupha piak Zomite adingin Minam khantohna Zingsol hong suak hun om veve ding hi. Sanggam Mizogam Zomite dinmun-ah nang leh kei i dinmun i kitheih ding um ing, tua ahih manin hih i dinmun pan i Minam khantoh nadingin bangci vaihawm a, bangci sepkhop ding cih pen i lungsim hong luah pen thu ahih ding thupi in deihhuai sa ing.\nRev.Dr. S. Pau Khan En (President GZA)in Leitungbup Zomi Khempeuh Tungah Khristmas Thupha Paihna:\nAbeisa 2013 kuma hong khak bangin, Tuni-in Zomi khempeuh khantoh nading deih taka i ngaihsut ding thupi sa ing, Tu hun Science leh Technology pilna khangto mahmah a, a nam tuamtuam tawh an i huan sam hangin Zomite’ taangtawng anhuanna in tap tunga kiphut suangthu thum tungah a hihi. Tua suangthu in Zomite’ adingin I nuntakna bulpi hi, cilehang kikhial lo ding hi. Zomite’ nuntakpih ding Suangthu thum lungngai kawmin Zomite khantoh nading Thu thum tawh panmun la leng;\nAmasa pen Suangthu in Pasian Hi:\nZomite in Pasian i theihna pen (gospel) Lungdamna Thu hong tun 1899 ma pek in, I Zomi tangthute sungah Pasian i theihna hong kilang kiaukiau zel hi. An ne lehang, zu dawn lehang, “Pasian aw, lungzai aw” ci-in a phuisam masate i hihi. Pasian’ Lungdamna Thu (Gospel) hong tun ciangin, tua taangtawn a i up Pasian pen a tak-in hong kihil, hong kipholaakkhia hibek hi. Tua ahih manin Zomite in i teen i giahna mun khempeuh leh i sep i bawlna khempeuh-ah Pasian i mangngilh ding hi lo hi. Pasian lo-in khuasuak zo lo ding hihang! Pasian a masa sak mite pen Pasian’ thupha saang Minamte hi ding hi (Late 33:12). I khantoh nading thupha i ngah nadingin Pasian deihna leh a thu lo-in vaihawmin gamta kha kei ni!\nAnihna Suangthu in i Zomi Nam Hi:\nZomi a i pianna pen eite’ deih teel hi masa lo-in, hong bawl Pasian in Zomi a hong bawl a hi hi. Tua ahih manin Pasian in Zomi dinga hong bawl pen Pasian kiang pana i ngah i saan thupha a hi hi. Tua ahih manin i Zominam hihna i angtanpih ding thupi hi. I Zongeina hoihte kemcing ni, i Zomipihte it in khual ni. i Zo aan, i Zopau, i Zongeinate leh i Zoniik, i Zopuante thupisak-in zahpih kei ni, it in, puah in, zuun ni. I Zolate it-in phungvuh in zaknop sa ni. Zominamte’ phattuam nading leh khantoh nading nasepna khempeuh-ah a langpan pawl hikha lo-in tha pia-in a semkhawm nuamte hi zaw ni. Zomite hong khenkham leh hong kitelkhial sak thei thu leh la peuhmah do in peel ni, banghang hiam cih leh Zomi hi napi-a, Zominam a thupi sim lote in Zomi a hong bawl Pasian’ thupha i saan dingzah i saankim theih ding lamet huai hiam? cih pen nisim a i kidotna hisak ni! thupha ngah tak dingin i Minam it ni.\nAthumna Suangthu in Thumanna le Cihtakna Hi:\nTaangtawng peka kipanin Zomite pen a thuman leh a cihtak mi i hi hi, tua ahih manin i kiciamteh nadingin Vaphual a zang i hi hi...midangte in zong tua bangmah a, hong muh leh hong ciamteh Minamte i hi hi. Ahi zongin tu lamlam ciangin tua thumanna le cihtakna i khahsuah kha dekdek uh hi. Pasian I up kawmkawm leh, Pasian’ thu i gen kawmkawm-in thumanna leh cihtakna in hong taisan dekdek tawh kibang hi. Zomite in i up, i biak Pasian pen thumanna leh cihtakna hong kal Pasian a hihi (Isaiah 59:14-15; Amos 5:24). Thumanna leh cihtakna i khahsuah kei ni, Koimun koigam ah om talehang, Zomibup nuntakna dingin i pu i pate’n an huan nadingin Suangthu Thum a zat mah bangin i khantoh nadingin a tunga thu thum kiplet ni. Khat peuhpeuh a siat khak leh a dang nih tungah nuntakna aan kihuan thei lo-in i nuntakna in siat lawh kha ding hi. Tua ahih manin hih a manpha Zomi Nam Ni hun-ah i mimal leh i Zominam bup khantoh nadingin ki-enpha-in hih Suangthu Thumte kiptakin phut pha ni!\nDr. Chin Do Kham (Late) in; 2013 Zomi Nam Ni a hong thukhak, Zomite a hong piangsak leh hong teeltuam ngiat i Pasian in, a teeltuam Israel mite a ompih bangin Zomite hong ompih nading leh Zogam Zolei mahmah hong cidamsak a "Etlawm mual kuam Zogam nuam" i suah semsem nading leh, Leitungbup a om Zomite ki pumkhat a, a bucing khantohna i neih takpi nadingin thungen ciat ding hi hang. I biak Pasian in hong ompih peuh leh a sawt loin i Zogam kil bang khangin, Ni bang hong tangding a, "thupha ngah minam" i suak takpi ding hi. Hih Zomi Namni pawi bawlna hunsung mahmah ah Zogam leh Zomite ading hibangin thungen ciat ni, hong cihmahbangin tuni-in i Minam ading thungen ni;\n"Topa aw, na teltuam Zomite mawhna hong maisak inla, na maipha hong ngahsak in. A nungta Pasian thei in, it in, nangma thu a mang, a kipumkhat leh a bucing khantohna a nei minam leh gam hongsuak sak in" Zeisu Khazih min in kong ngen uh hi. A men! Thungetna hong dawng a nungta Pasian i Minam Pasian in nei-in, Mordekai bangin i Minam hamphat nading leh khantoh nading itna tawh hanciamin, I Minam bupin Thupha hong pia thei Pasian kiangah thungen ciat ni! I biak Pasian in Zomite thupha hong pia kimciat tahen! ka lungdam.\nBy: Hang Thawn Tuang @ N. Tuangpu


url: =Nashville Khualzinna ~ Dr. Ngul Khan Pau :: ZOMI DAILY\nposted on 28 May 2010 at 11:27 pm Lomkholna: Article, Ngulkhanpau\nTukum January kha in Sia Tual Khan Suan (Suanpi) in Nashville pan nitak khat phone tawh hong hopih a, “Zomi Christian Church makaihna tawh cialpi khat bawl ding ka khensat uh hi. Nang thugen dingin kong lunggulh uh a, nong hi thei diang hiam,” hong cih ciangin, “Thungetna tawh phawk ni, hong hanciam ning,” ka ci hi. A thulu dingin Mawhmaisakna cih a lunggulhna thu uh zong hong genpah hi. Nashville khuapi sungah Zomi inn 40-50 kikal pha dingin ki-um mawh a, milip 250-300 khawng mah pha dingin kituat hi.\nPasian hehpihna tawh April 1, 2010 zingsang tungin taxi tawh Los Angeles International airport lamah ka tai vingveng a, amun ka tun ciangin vanlengtual lut ding mi na tam mahmah a, na kigual zihziah uh hi. Lungsim thungetna nei in, “Topa, tuni ka vanleng hong lapsak in,” ka ci hi. Topa’n hong dawngin, boarding ticket leh security check ka zawh ciangin hun them khat om lai ahih manin starbuck coffee ka lei hi. Ka leng khiatna ding gate nambat 40 ka tun ciangin ka thungetna lawhcing lua, “Na vanleng nai nih sung zekai ding hi,” hong kici hi!\nNashville khuapi ka khatvei paina ding ahih manin a khuapi thu pawlkhat ka sim khol hi. Hih khuapi pen country music khuapi ahih manin ‘Music City’ci-in kithei a, mihing million 1.5 bang teng dingin kituat hi. Music khuapi kicih mah bangin Nashville airport i tun ciangin Elvis Presley, Johnny Cash, Jimi Hendrix leh a dang lasa siamte lasak na ging ziahziah hi. Industry, health care management leh college leh university hoih 20 khawng a omna khuapi ahi hi. A khuapi min masa Nashborough hi a, America suahtakna ding hanciam galkap General Francis Nash min kitapsak hi. 1779-1780 kum khawngin zong hih khuapi music tawh a minnei hi khin zo hi. Tuni dongin hih khuapi airport ah country music lasa mun nih mun thum khawngah om den hi. 1784 kumin khuapi min dingin Nashville ci-in kikhek kik hi. Al Gore leh Oprah Winfrey te’ tenna khuapi Nashville, “the friendliest city,” ci in zong a kithei khat ahi hi.\nZomi Christian Church (ZCC) ah Chairman Pa Pau Za Gen in airport ah hong muak a, “Sia aw, sun ann leh nitak ann nekkhop mai dingin koi laiah na pai nuam hiam?” hong cih ciangin, “Sen sai-ah (Chinese Buffet)” ka cipah lian hi. Duh bangbang lak theihna ah lungkimtan ka nek zawh uh ciangin ka zintunna ding Pa Sian Khan Pau (Paupu) te inn ah hong kha hi. Tua nitakin ZCC makaite tawh kimukhawm in holimna in hun ka zang thei uh hi. A zing ciangin a khatvei kikhopna nitak nai 7 panin kipan a, ka upmawh sangin kikhawm hong tamzaw hi. Phatna leh Biakna hunuk khempeuh Sia Pau Khan Lian in thalawptakin hong makaih ziahziah hi. Zogam a khanlawhna late i omna gam khempeuhah kisa koikoi ahih manin gam dang khua dang tawh kibang loin tha kingah mahmah hi. Tua nitakin Piancil (Genesis) 3:1-21 sung siksanin thu ka gen hi. Adam leh Evua in Eden huan sungah Pasian khe khap ging a zak uh ciangin kibu uh hi. Pasian khe khap ging zak ding kisapna leh mawh a pukna hangin siatna hong tung a, tua siatna sung panin Pasian hong tatkhiat kikna thu ka gen hi.\nApril 3, 2010 nitak lam nai thum panin hun kizang a, Late nambat 1 sung siksanin mi nuamsa leh mi gilo kikal thu kikupna ka nei uh hi. Tua laiah 1999 January ni khat ni zingsang Pasian in thu thum hong piak: Think Big (Thu lian thu gol ngaihsun ding), Pray Big (Pasian zah a lian thungetna nei ding), Expect Big (Lametna lian nei ding) cih thute ka gen hi. America, leitunga gam thupi penpen tung khinzo; ahih hang i thungaihsutte neu mahmah, i thungette zong Pasian zah a lian hiloin ei cia bek-a lian, i khasum zah bek-a lian thu kingen; i thunget limlim zong lim nget hetlo i hih manin i lametna zong neu mahmah ahihna thu ka genkhawm uh hi. Nitak ann biakinn mah ah ka ne uh hi. Pa Awn Suan Thang leh a zi Ciin San Cing te’n a tanu nihna uh Niang Sawm Hawm Cing min apna nei ahih manin tua nitak ann hong vak uh hi.\nTua nitakin Jesu Sisan Vangliatna tawh kisai Heb 9: 11-15 sung sik sanin hun ka zang leuleu uh hi. Pasian kiangah a ki-ap nuamte sapna na la,\n“Singlamteh kiang kong pai hi,\nTha leh zumlo mittawpi,\nNa dang bang mah keng lopi,\nHotkhiatna ka zong ding hi,”\ncih ka sak sungun Topa tungah ki-ap dingin u leh naute’n biakna tau lam hong manawh uh hi. Tua nitak ka ngaihsut kikkik ciangin D.L. Moody in Cambridge University ah thugenna a neih zawh ciangin sapna bawl a, mi za nih val hong ding uh hi. Ama’n tuate a muh ciangin, “Ka Pasian, hih bek adingin nungta ka hih leh zong phazo kicingzo hi,” a cih ka phawk hi.\nTua Zomite kikhopna biakinn New River Fellowship a lian mahmah biakinn khat ahi hi. Mi tampite’n i zak ngei ahi lasa siam leh la phuak siam Micheal W. Smith te biakinn ahi hi. Michael pen Grammy Award thumvei a ngah khin zo leh Dove Wards 34 vei a ngah khin zo Pasian mizat khat ahi hi. Ama lasak album million 13 kizuak khin zo a, ama lasak lak panin la 29 in nambat khatna ngah hi. Zomite, mite theih in bangmahlo ahih hangun Michael Smith tawh biakinn zangkhawm na hi gige uh hi.\nNipi nitak lam nai thum mah in hun zatna ah Late 32 sung siksanin Mawhna pulakna leh Pasian lamlahna thute ka kikum uh hi. Tua nitakin Mark 16:1-4 sung siksanin thu li (i) Itna lian (Aneu 1-2) (ii) Haksatna lian (Aneu 3-4) (iii) Zinpa leh Zindopa (Luke 24:28-32) (iv) Galte maiah ann nong lui (Late 23:5) ka gen hi. Tua zawh ciangin nekkhawm bawlna tawh kizom suakin nek khawm bawlna zawh ciangin thupha piakna tawh tutung cialpi hun ka zo uh hi.\nLungdam Thu: Nashville ka taam sung nek leh tak tawh hong vaak Sia Cin Za Suan te innkuan, Pa Pau Za Gen te innkuan, Sia Pau Khan Lian te innkuan, Sia Kam Kap te innkuan, Sia Michael Lian te innkuan, ka zintunna Paupu leh Nemboi te a kipan nekpih manlo ahih hangin nekpih taang ci-in sum leh pai hong pia Sia Tual Khan Suan te innkuan, Pa Khawm Khan Mang leh nu Zam Cing te innkuan, Pa Go Suan Mung te innkuan leh a dang amel uh ka theih hangin a min uh ka ciamteh theih lohte, na vekpi uh tungah lungdam thu kong puak hi. Topa Jesu in Matthai 10: 41-42 sungah hih bangin ci hi:\n41Pasian’ thugen ahihna hangin Pasian’ thugen mi a sangte in Pasian’ thugente’ thaman ngah ding a, mihoih hihna hangin mihoih a sang mite in mihoihte’ thaman ngah ding uh hi. 42Keima nungzui mi a neupen khat nangawn, keima nungzui ahihna hangin tuivot hai khat bek a suahte nangawn in pelloin thaman a ngah ding lamtak phawk un,” ci-in a vaikhak hi.\nTopa in minthanna vangliatna tang tawntung hen.\nJ.M Ngul Khan Pau\n(April 1-5, 2010)\nPrevious: Bonn Museum hawhna (1) ~ CS Khai\nNext: Bonn Museum hawhna (2) ~ CS Khai\nNa it na Zi tawh


url: =Web 2.0 Khanghun ah Minam Kilamna. Agelh - Pau Sian Lian - Laibu Saal\nHome > Thuluui/Articles > Web 2.0 Khanghun ah Minam Kilamna. Agelh - Pau Sian Lian\nWeb 2.0 Khanghun ah Minam Kilamna. Agelh - Pau Sian Lian\nWeb 2.0 Khanghun ah Minam Kilamna.\nAgelh - Pau Sian Lian\nLeitung mite nunna huangdan le a huntawh kituakin min tuamtuam kivawh a, kum zalom 21 a hihleh setkhuak pilna hun (IT age, Digital age) in ki ciamteh hi. Setkhuak pilna lak-ah setkhuak zang-a thukizakna, kizopna (online industry, social network, online media, social media, digital media) lamte khauh pai diakhi. 2004 kum in leitung bup media lam ah madawk diak Tim O Reily in Web 2.0 cih kammal hong minthang sak mahmah hi. Web 2.0 cihteh setvan thak min hilo-in IT lam-ah mipi nundan kikhel zia genna ahihi. Web 1.0 khangte hun lai ahihleh website, blog tuamtuam ah lai kigelhte mipite-in sim, cihciang ahihi. Ahi zongin tun web 2.0 khang hunteh mikhem peuhin online tung-ah suak tatak-in laigelh, thusung, kikum, kiho, thu kihawmsawn, khat-le-khat kidawng thei ta ahih man-in kum 2000 khitlam a online zangte pen Web 2.0 khang ah nungta te in ki ciamteh tahi.\nWeb 2.0 khang cihzah khop ding mahin tangpi kizopna (social network) zatna pen kinawh zaw, tangzai zaw, khang zaw, khauhpai zaw le huzap zo zaw semsem ta hi. 2004 kumin a kiphuan khia Facebook bangpen 2016 teh a zang bekbek mi 1.65 billion omta hi. Tua na ngawn leitung bup-a mitam pen gam ahi China ah a kumpi-in lutsak lo hilai-in a phal hizenleh leitung bup in facebook zang phial thei dinghi. Tangpi thu kizakna minthang dangkhat ahi Twitter acih zong om-a Twitter a zang bekbek million 300 val ahih manin US gammi phazah tawh kikim cihtheih hi. Tua-ahih man-in social network huhau in piang kikhelkna leitung ah hong tam mahmah tahi. Press media lam thanem-in digital media khauhpai semsem ahih manin journalist te tampi-in nasep suplawh uhhi. UK ah 2001 – 2010, US ah 2006-2013 kikal sung journalist 1/3 in nasep suplawh uhhi.\nSocial media pen deihna tuamtuam tekin kizang hi. Biakna lampan bang cile hang Pasian zat minthang Reinhard Bonnke in Facebook pen leitung mun tuamtuam a omte kiang Pasian thu ka tangko nading ka pulpit khathi, cikik bilbel hi. A diakdiak in politic lamte-in zong social network tuamtuam tungpan mipite zolin kizopna-in nei uhhi. America president a kipan Myanmar president zum cihte in gam vai thu-le-la khat peuhpeuh zaksak nading social network limzat mahmah ta uhhi.\nTu tadih thuthang khat gen lehang, July 2, 2016 Australia-ah kiteelna om-a prime minister pa Malcolm Turnbull in mipite zol nading in a thusun khat-in gam sung-a kumtam khangham sate phone nei-in online zattheih nading ka pantah ding-a tua ading $ 50 million ka zang dinghi, ci lianghi. Adang thuthang khat-in Turkey thuneihna ki buluah na hi-a July 15, 2016 ni-in Turkey ah galkap pawlkhatte’n president pa thuneihna suhsawm uhhi. Tua galkap te-in mipi thukizakna facebook, youtube, twitter te hanciamin khak tase mahleh khakcip zolo uh a, president pa-in social mediate le iphone ah kithuah Facetime pan-in mipite hopih, thugen, hanthawn zo ahih manin mipite panpihna tawh a kumpi hihna kemsuak zo suak ahihi.\nA lauhuai simsim thukhat in social media pan thuman le zuauthu khahsawnna in kizang khawm theihi. Thuman tawh kibang mahmah thuzuau tamta hi. British gam European Union pan a pusuah ding Brexit lai-un hih vai kilang mahmah hi. Mipil minthang tampite-in EU pan pusuah na hangin hamsiatna tamzaw dinghi cih social media tungpan tam veipi pulak mah tase le uh mipite-in tua thutak(facts) te sang lungsim lawp theihtheihna(emotion) bulphuh uh a kigelh te pakta zawin, a tawpna-ah EU pan pusuah ding lamte in zo zaw mawk uhhi. Tua pusuah ding thukim khitphet teh “EU cih in banghiam?”, “EU pan pusuak leng bang kituak ding?” cihte nungkan kiksan in kisik kik san uhhi.\nTua tungtang a kipan “facts don’t work” cih kammal lang mahmah hi. UK pan pusuah ding zotna-ah mapang pi Arron Banks in, EU ah kihel huaina thutak(facts) tampi om mah naven ahi zongin meetang khiat ni taktak teh mipite’n a mau lungsim lawngkha(emotion) dandan in khensat lel dinguh ahih lam ka theihsa hi, na cihi. Tu laitak Muslim biakna luanglet ngongtat (ISIS) tebang mite linglawngsakna le amau nungzui khop nading in dingin media zatsiam mahmah kipawlna in ki ciamteh ahihi.\nLeitung bup-ah lungpho na kineih teh zong social media in peipuang zo mahmah hi. Arab gam lam-a kumpi teng a puksak zo Arab Spring a kipan Hong Kong a Umbrella Revolution, Malaysia a Bersih 4 cihte ah social network in tampi mah toknawi zohi. Tua bang kawmkal mahin Francis Fukuyama in, digital hun a khangkhia khangthak te-in ki-ukna hoihlo te khaktan, langpan(rebel) in phukhia zo tase leh hunsau kikhom kikhelna taktak neihzawh nading le gam hoihzaw in lambeh na-ah a tawpdong masuan ding lam ah thanem mahmah thei ahih manin tua vai tu laitak politic ah lauhuai simsim thukhat hi, na ci ngeihi. Online le social networkte tungpan mipite kiang thusung, satsuah, lungsim so sak, thapia-in makai hoihlo, kumpi gina lote hemkhia zo mah tase leh tuateng omnawn loh uhteh hunsau gam kilam kik na ading kiging theikhol tawm mahmah hi.\n2011 kum a kipan a piangkhia Arab Spring hangin Arab gam te lakpan gam (8) bangah makai kumpi kikhelna hong piang ekhi. Tua hun sungin Egypt gam-ah kumpi kikhelna pian nading Wael Ghonim zong makai khatin na kihelhi. Tua vai ama thugente pawlkhat lungngaih huai kasa mahmah hi. Amah pen ama hontawm facebook page pan-in Egypt gammite hanthawn in Egypt kumpi lui Hosni Mubarak a thuneihna pan hemkhia-a gilbem puakzo khat hihi. Ahi zongin Mubarak a kiat zenzen khit hangin Egypt gam hoihpah zanzan sam lo-a amah sang a sia zawphial kumpi thak hong dawkliang hi. Egypt gam-ah minam, biakna le kipawlna tuamtuam kikal kilangpanna hong uang zaw mawkhi. Tuabang thute kum 5 bang a tuah dikdek khitteh Wael Ghonim in gam vai-ah social media zatsiam nading tawh kisai a muhnate a nuai-a bangin sungkhia hi. Social media tawh kisai in:\n1. Eite in thutak le kamdawn thuzuau(rumour) ih khen thei keihi. Mimal khatpeuh ko nop man-a kigelh thu zuaute ih um pahpah kha-a tua zuauthu mah mi tul tampi sim dingin ih khahsawn hi.\n2. Ei gen tawh kibang gente bek ih pakta a tuate bektawh ih kizom, kihuai nuam sehi. Ei ngaihsutna tawh kibanglo midangte ngaihsut na tuamtuamte ki khak(mute), kipeel(unfollow) le ki suphiat(block) thei ta sawnsawn lai ahih manin eitawh ih ki thutuah pihte behtawh ih ki thuza hi.\n3. Online thu kikupnate pen tam veipi a uangtat lungso mihon(mobs) kisuak kha pahpah hi.\n4. Ih ngaihsutna te khel ding hamsa mahmah hi. Leitung vai tawh kisai telhak mahmah thu lianpite telcian lo pi-in ih kum pahpah a, online thukizakna lah manlang in lem mahmah ta sawnsawn ahih manin teltum mello-in ih upmawh ciak(comment) ziauziau theihi. Tuate pen en ih mangngilh phial zongin online ah na om suakhi. Ih khialh lam hong theisak thu man taktak te ih nung muh zongin a khial ih ngaihsut masak pen khel kikding ih lawp khol keihi.\n5. A thupi mahmah khat in tu laitak ih zatzat online social media te’ design en lehang, kizopna(engage) taktak sang thu zaksakna(broadcast), thu kikup nawina (discussion) sang ngaihsut na lahna(posts), thugil kihopsawnna(deep conversation) sang mawk ciakna(shallow comments) te thapia zaw dingin kibawl online media hi gige mawkhi. Tua ahih manin mihing te sungah khat-le-khat kihona sang midang-te khat-khit-khat tungah thugenna hong khauhpai zawhi.\nHih a tunga thute pen Egypt gam a kumpi gilo mahmah khat a hemkhia zo te lak-ah makai khatin kihel pa gen hi-a, ei Zomi te ading zong pilna lakhuai kasa hi. Zomite sung-ah tangpi thu kizakna lam hong hat mahmah ta-a email group (Zonet…) cih a kipan facebook group tampi ih phuang zuahzuah-a member bang tul tampi pha venvan tahi. Tuate sung-ah bang thugilte gen, kikum ih hiam? Lungsim khak/kihong sa in thu ihkum hiam?, Thu khatpeuh ih kupma khatvei bek ih ngaihsun kik mah hiam? Thu-le-la khat peuh ih gelhma tua tawh kisai in thu cingin ih kan mah hiam? Thu thang khatpeuh thuzung kician takpi mahhiam(source, reference) cihte ih encian masa hiam? Makai khatpeuh mimal vai hazat man-in a kiphuahsak thu zuauthute man/manlo telcian lo-in midangte ih hawmsawn kha hiam?, cihte ngaihsut huai mahmah hi.\nTu ciangciang online tungpan Zomi makai zahtak huai tampi-in ko le gensiat thuak khin dikdek uhhi. Muhna kibang lote, kibang lo hilel ding-a ko dikdek kilawm lohi. Thu-le-la kician theilo-a ih telkhialh zong tam theihi. Thu-le-la kician taktawh kuppih na sang tel tum mel omlo-a mimal, kipawlna, nasep le vai khatpeuh pum gensiat ding lam kilawp zawleh kilawmhi. Minam dangte a kha theithei-in ko semsem lehang ei minam a it semsem, a tawisang semsem a ki sakha zong om hihang. Minam, biakna le ngeinate thapia-in ki-it semsem, kizom semsem, ki thutuak semsem, thakhauh semsem nading in social networkte zatsiam huaihi. Zomi sung bek tham lo Myanmar politic thu lam-ah zong kidop huai a patauh huai simsim tam mahmah hi.\nMyanmar politic lamah thuneihna a pumdeih mi gilo tampi te-in minam tuamtuam te kihua sak, biakna khat-le-khat sutuah in gambup a buaisak nuam pha mahmah uhhi. Amau pen minam le biaknate khat le khat kiko(hate speech), kihua in kido kithah ding a utte uh hi-a, tam veipi hanciam khin in tam veipi mah gualzo khin mawk uhhi. Khawl pak hetlo ding uhhi. Amau pen online tungpan mipi khem, toknawi gawpding, zuauthu tawh lungsim sosak gawp theihna nading thukhel tampi phuak thei ding-a ki pantah(train)te hi-a kipawlna tuamtuam ah a honhon in ki thehthang uhhi. Photoshop tawh kibawl zuau lim (fake photo), bawltawm video tampi te hawm thei uhhi. Tuate khemsa in ih omloh ding kidop huaihi. Banghang hiam cihleh social media tawh zong gam khat ki-ukna nawngkai sakin, gamkhat na ngawn suksiat theihhun, web 2.0 hun ahihi.\nWael Ghonim in a thugen a zopna-ah, “Tu laitak bang social media tungah lai ih gelhteh thumuh dan toi simsim sak-in, kha ekek pian in midangte ko-in, gitloh vai le thuduh vai takin laigelh lehang mi tamin ki munuam, ki simnuam zaw thei lai sehi. Tangpi khantohna nading ih lunggulh taktak leh mimal ngaihsut te pulak kawikawi na sang thu kikupkhopna, kikup nawina, ngaihsutna kihopsawnna lam thapiak huai mahmah hi.”, na cihi.\nTu laitak leitun bup pan mi 1/3 in internet zang ta uh-a a dang 2/3 te-in zong internet hong nawhzat mahmah tading uhhi. Zomite sung-ah zong Tedim, Tonzang khuatawng dong nangawn ah a sawtlo-in internet hong tung lel ding-a kinawh semsem, hat semsem, tawmman zaw semsem lei dinghi. Social media zatna hangin thu kician theihna na khangsak ni. Thuman ngaihsut theihna hatsak ni. Pilvang takin thu kikupnate thapia ni. Ki-it ki thutuah nate bulphuh ni.\nHow technology disrupted the truth by Katharine Viner\nLet’s design social media that drives real change by Wael Ghonim\nItem Reviewed: Web 2.0 Khanghun ah Minam Kilamna. Agelh - Pau Sian Lian Description: Rating: 5 Reviewed By: Cinpu Zomi


url: =Tedim Lai Siangtho teina tawh kisai sepna ~ Rev. Khup Za Go :: ZOMI DAILY\nTedim Lai Siangtho teina tawh kisai sepna ~ Rev. Khup Za Go\nposted on 23 July 2016 at 7:00 am Lomkholna: Article, Khupzago\n1. BSI Translation Workshop\n1974 kum October 2 ni in Lamka pan Rajpur, U.P. ah Bible Society of India (BSI) vaihawmna tawh New Readers Translation Workshop a kihel dingin ding khia hi. Dimapur pan meileng tawh paiin a meileng tuanna uh ginaphalo ahih manin an ngawl dekdek in khawl kawikawi uh hi. October 7 nitak nai 7 pawlin Delhi tungin, nai 8 ciangin Delhi Bible House tungi hi. Tua pan a lawm dangte uh tawh nitak nai 10:25 pawlin bus tawh paiin a zing ciangin Rajpur tung uh hi. India gam mun tuamtuam panin translator tampitak pai uh a, Dr. M.P.John in makaih hi. Workshop pen October 9 ni in Rajpur Christian Retreat and Study Centre munah pan uh hi.\nTua hunah Tedim Bible Translation a en cik UBS Consultant Dr. Clark zong Bangkok panin kihel hi. Hih workshop hun sungin a omna kima khua Mussourie leh Dehradun hawh in Leonard Theological College a sia a sem Dr. & Mrs. David Scott-te nupa tawh zong a kimeltheih lawh hi. Lai Siangtho teizia tawh kisai thu manpha tampitak a sin zawh uh October 23 ni in Rajpur panin bus tawh ciahin a zing ciangin New Delhi a tung hi. Delhi a tun ciangin North East pana pai a lawm pawlkhat tawh EFI zumah pai suakin Dr. I. Ben Wati kiangah hawh uh hi. Dr. Ben in thusiam takin NE India pana inntek hihna tawh Delhi khuapi sung mun thupi diak teng a mawtaw hawlpa tawh vakpih kawikawi a, tua zawh ciangin Sen an lim mahmah tawh vak lai hi.\n2. Tedim Lai Siangtho Puahpha\n1975 kum April 17 ni in Shillong Bible Translations Centre-ah Tedim Lai Siangtho teisa Kawlgam pana a kipuak enpha dingin Lamka panin Sia G.K.Nang tawh pai hi. A om sungun NEICC khoppi a 38-na All Saints Cathedral-ah May 1 ni in kipana hun a ngah ciangun a kikhawm zel uh hi. Tua banga a sep ngekngek uh June 28 ni in Thuciam Lui teng a zawh bawl uh hi. Tua laiin Sia Nang pen Jorhat Eastern Theological College pana B.Th. laivuan khin hi a, July 5 ni in First Class tawh a zawhna thu a zak ciangun Translations Centre-ah Topa tungah lungdam thu a puak uh hi. Amah pen CBA Pawlpi kipat zawh pawlpi hanciamna tawh Lai Siangtho dikri a ngah masa pen ahi hi.\nThuciam Lui a et zawh ciangun Thuciam Thak, J.H.Cope in a tei pen kipuahpha kik nawn lo ahih manin Thuciam Lui sunga Proper Names a kizangte tawh a kituak nawn lo bek hi loin laimal gawmzia mahmah zong kibang nawn lo ahih ciangin hih bangpi a Thuciam Lui leh Thuciam Thak khet khawm ding pen kilawm lo ding hi, ci in Dr. M.P.John’ thukimna tawh Thuciam Thak teng khempeuh zong a khenphakik khin uh hi. Thuciam Thak sungah Zeisu, Khazih, Zizusalen, Zawmah cih banga kikhente pen Jesu, Khris, Jerusalem, Rom cih bangin puahpha uh hi. Tua pen September 6 Ninoni lianin Matthai pan Mangmuhna dong a zo uh hi.\nTua bangin Tedim Lai Siangtho India a khet dingin a man bawl uh hi. A zing September 7 Nipini pen Shillong-ah a nunung pen Nipini ding hi ta cihna lungsim tawh aamtakin a zang uh hi. Zing nai 8 in All Saints Cathedral-ah kikhawm uh a, Prof. Prabhu Guptara in hun zang hi. Sun nai 1:30 ciangin Shillong Mizo biakinnah kikhawm uh hi. Nai 3:30 in Evangelical Graduates Fellowship (EGF) kikhopna Nepali Christian Fellowship biakinnah kikhawm uh hi. Nitak nai 7 in Mizo biakinn mahah kikhawm kik uh a, Prof. Larzarliana in thu hilh hi.\nA zing ciangin Guwahati-ah giak sukin tua panin a zing ciang mahin vanleng tawh Imphal dong lengin Lamka a tung suak uh hi. Tedim pau tawh Lai Siangtho buppi kineingei nailo ahih manin a sawt loin kinei ngawngaw ta ding hi cih ngaihsutna hangin lungdamna tawh a kidim uh hi. Tua banga Shillong-ah a om sungun Translations Consultant ahi Rev. Benjamin Rai tungah CBA minin namsau hoih mahmah khat a pia uh a, 1992 kum Zou Lai Siangtho apna hun Lamka-ah hong pai lai dongin a lungdamna thu gen den hi.\n3. Tedim Lai Siangtho Proofreading\nShillong Bible Translations Centre pana kizo Tedim Lai Siangtho, Thomson Press, Faridabad a kikhensak proofreading hih dingin December 9, 1975 ni in Sia G.K.Nang mah tawh Lamka pan kipanin Imphal pan Calcutta dong vanleng tawh paiin Lee Memorial House a tung uh hi. A zing ciangin Indian Museum, Victoria Building, St. Paul’s Cathedral, Birla Planetarium leh Alipur Zoo khawngah a vak kawikawi zawh ciangun nitak nai 9 in meileng tawh paiin, a zing kik nitak nai 9 pawlin New Delhi a tung uh hi. Tua ah BSI Auxiliary Secretary Capt. Wardha in Free Church-ah giaksak hi.\nDecember 19 ni in BSI Associate General Secretary (Translations) Rev. C. Arangaden, BSI zumpi Bangalore pan New Delhi-ah pai a, Thomson Press neipa Mr. Mehta tawh kiho uh hi. Tua zawh ciangin amau tawh Bible House-ah a kiho uh a, tua a kipanin a nasep dan ding uh tawh kisai a lung uh nuam deuh hi. Tua a kipan ni 10 sung a kisam nasep tuamtuamte sem leh makaite tawh kikupna hun aman uh ciangin proofreading kisamlai a om leh laito tawh kikhak tuah a hih dingin kiho in ciahsan phot uh hi. January 3, 1976 nitakin Faridabad pan Delhi ah, tua pan inn lam ciah kawmin EFI Silver Jubiilee, Hyderabad-ah siim dingin pai uh hi.\nTua khoppiah UBS Regional Director (Distributions) zong pai a, Tedim Lai Siangtho khetna tawh kisai a holimpih khit uh ciangin CBA Pawlpi tangin puanlaisan khat a pia uh hi. Cidamin January 13 ni in Lamka tungkik uh hi. Tua banga Lai Siangtho tei nasep leh proofreading hih sungin zing leh nitak hun a ngah ciangin Lai Siangtho banah Translations Centre a laibu omte leh sumbuk laibu pawlkhat –Asian Drama, Asia Awakes, Water Buffalo Theology, Apriest’s Encounter with Revolution, Hill Politics of North East India, A Book of Thousand Tongues cih khawng a sim thei zel hi.\n1976 kum May 20 ni in Thomson Press, Faridabad-ah Tedim Lai Siangtho a kikhensak pen proofreading dingin laitoah hong khak uh a masa pen la in Imphal vanleng zumah pai hi. Tuate Lamka CBA zumah limtakin enkik uh a, July 15 ni in zo siangin, vanleng mah tawh a khakkik hi. Ni sawmnih zawh ciangin second proofreading kisam lai hi, cih laikhak a ngah hi. Tua bangin New Delhi paikik pahin August 12 ni in Faridabad tung hi. Tua ni a kipanin second proofreading amah bekin a pankik hi.\nNew Delhi ah BSI-te in Free Church Sunday School Hall-ah giaksakkika, tua panin nisimin laikhetna mun Faridabad Thomsom Press-ah bus tawh a kileh niloh hi. Tua press pen India bek hi loin Asia gama laikhetna hoiha kingaihsun ahi hi. Ni khat August 22 Nipini kikhop zawh ciangin Burmese Embassy-ah Zomi khat Robert Siang Lian om cih a theih ciangin hawh pah a, amau Sen an limcitak na huan in necktie khat pia lai hi. August 25 ni in Thuciam Lui teng zawh bawl hi. August 30 ni in page-making ci in laimai phazah ding seh kipan hi. September 17 ni in Thuciam Thak page-making zo hi. Laimai 346 pha hi. A zinga kipanin Thuciam Lui final checking kipan hi. October 13 ni in zo hi.\nA zing ciangin Thuciam Thak final checking kipan leuleu hi. October 19 ni in gam lim tuang dingte, laibu tuamna leh thulu guan dingte siate tawh kikum uh hi. October 26 ni ngawngaw ciangin Thuciam Thak teng final checking man hi. Nitak ciangin lungdam kawm mahin Sia Siang Liante’ innah hawh hi. A zing ciangin Thomson Pressah BSI General Secretary Dr. Inbanathan paia, a kiho uh hi. Tua ni in inn lam ciahna ding vanleng letmat man ding sum zong ngah a, Translations a sai Rev. C. Arangaden zong a hun gel dan sikkhau sat in a hilh pah hi.\nTua banga inn lam ciahna ding vai ngaihsun kawmkawma a om laitakin UBS Honorary Chairman ahi Archibishop of Canterbury Dr. Donald Coggan New Delhi zin a, October 28 nitak nai 5:30 hunin Cathedral Church of Redemption (CNI) biakinnah hun zang hi. Dr. Coggan zuia pai Rev. Kenneth Moore, Chaplain of Canterbury in October 31 in Nipi nitak nai 6 in Delhi Bible Fellowship-ah hun zang hi. Dr. Donald Coggan in Tedim Lai Siangtho khetna thu a kanna thu leh Rev. Kenneth Moore zong Faridabad Thomson Press-ah pai hi, cih Dr. Inbanathan in a hilh ciangin nuam mahmah hi.\nA nasep a zawhna dingin November 1 ni in Faridabad-ah paikikin preliminary pages (prelims) zon olna pawl cihte va enkik hi. Tua bangin November 2 zingsang nai 6:30 Kaka Mail meileng tawh Delhi nusiain Calcutta lamah ciah a, a zing nai 8 in Lee Memorial House tung hi. A zing November 4 zing nai 4 mah in tho in taxi tawh vanlengtual lamah paiin A zing November 4 zing nai 4 mah in tho in taxi tawh vanlengtual lamah paiin nai 6:45 in vanleng leng pah a, zing nai 9 in Imphal vanlengtual tung hi. Tua ni mahin Lamka tung suak hi.\nTua bangin Delhi-ah amah bek kha li sung tawntung om suaka, a sep nop mahmah Lai Siangtho nasepna leh Pasian nasem khat ahih hangin a lungzuangin cim cihtakin a cim hun om thei hi. Inn lam a nutsiat zawh kha nga phial pha hi. Lungzuang lua khasia dinga a om ciangin October 1-3 sung Free Church-ah Disciple Making Seminar a hawh laia US pana pai Rev. Dr. David Bennett leh Bible & Medical Missionary Fellowship a sem Dr. R.K.Nghakliana-te makaihna nuaia “Topa aw, kei pen kei a nong bawl ka nuam hi” a cih nopna “Thank you, Lord, for making me me,” cih la tom a sinpih uh sa in, Topa a phat teitei hi.\nDelhi a om sungin Free Church leh Delhi Bible Fellowship-ah kikhawm zel a, hun a ngah ciangin Manipur MP ahi Paokai Haokip inn leh Robert Siang Liante’ innah hawh thei zel hi. September 26 Nipi zing Free Church-ah a kikhop leh nidanga a sia lui Dr. H. Thansanga, Mizoram Education Minister tawh kimu in Karol Bagh-ah sumbuk a vak zawh ciangun a tunna Mizoram State Guest House-ah an nekpih hi. Nitak nai 4 ciangin Mizo Serviceah kikhawm uh a, tua zawh ciangin Mizoram House-ah paiin theitui khawng dawnin holim uh hi. Khatvei mah October 7 ni in a lam-et lohpi a Delhi hong pai zenzen a lawm Nok Swan Lian leh a pa Pa Ton Thang tawh kimu in Delhi khuapi sunga muhnop tuamtuam en in vakkhawm uh hi. Cim kisa law mahmah ahih manin tua banga meltheih khatpeuh tawh kimuh a kikholh pen nuamsa lua mai hi.\n4. Tedim Lai Siangtho Apna\n1977 kum June 12 Nipini pen India leh Kawlgama om Tedim minamte adingin a ciapteh huai ni hi. Faridabad Thomson Press-ah United Bible Societies (UBS) vaihawmna tawh BSI in a khet Tedim pau Lai Siangtho man ta hi. Bu 3,500 hi a, Tangnuam Christian Centre-ah BSI Executive Council Member ahi Pu Lalbiak Thanga, IAS, Additional Chief Secretary, Govt. of Manipur in khahkhia a, Auxilialry President ahi Rev. Pradhan, Secretary Mr. R.W. Philip leh biakna makai pawlcing takin uap hi. Tua ni in Tedim pana kheset tawh a kikhumsa lapawl kingai khia hi. June13-15 dong Bible Conference hun kizang suak a, kuamahpeuh kilawp ciat hi. Tua ni pen CBA Pawlpi-ah Topa nasema a om zawh a lungdamna a liat mahmah hun khat hi.\nZogam (Chin State) kampau tawh Lai Siangtho a kingah masakna pen bek tham loin Bible Society of Myanmar hiam, Bible Society of India Project bek ahi lo United Bible Societies Project tawh a kitei leh a kikhen ngiat a hihna tawh lungdampihna lai zong Dr. David J. Clark, Translations Consultants, UBS, Papua New Guinea; Dr. John D. Erickson, UBS World Service, New York; Rev. Raymond W. Beaver, Area Secretary, India, Burma, BIM (USA); Rev. Robert G. Johnson, Area Secretary, Thailand, Hong Kong, BIM (USA); Rev. George Peck, Dean, Andover Newton Theological School, Boston; Louise Paw, Chairman, Baptist Council on World Mission, Valley Forge, USA; Dr. M.P.John, Deputy Translations Secretary, BSI, Shillong; Rev. K.I. Aier, General Secretary, CBCNEI, Guwahati; Prof. A.G.Momin, President, NEICC; Mr. A.Danford Cope, USA leh mundang tampi panin kingah hi.\nDanford Cope pen Tedim Thuciam Thak tei masa pen Tedim Missionary masa pen Rev. Joseph H. Cope’ tapa hi. Hih Tedim pau Lai Siangtho khahkhiatna thu Lamka sung thukizaknate banah Jorhat pan kikhen Baptist Leader, Mumbai pan kikhen Light of Life, Nagpur pan kikhen National Council of India Review, Australia pan kikhen Asian Baptist News, Singapore pan kikhen Christian Conference of Asia News cihte-ah suak hi.\n5. BSI Zumpi Hawhna\nBangalore a United Theological College-ah M.Th. laivuan man khin zo April 5, 1995 zing nai 9:15 in Bible Society of India Central Office, Morning Worship Service hunah CBA Pawlpi tangin hawh in Lai Siangtho bupi hong khetsakna uh leh Thuciam Thak Pocketsize hong khetsakna hangun lungdamna thu genna hun pia uh a, M.Th. thesis A Critical Historical Study of Bible Translations Among the Zo People in North East India copy khat BSI Central Library-ah kep dingin General Secretary Dr. B.K.Pramanick tungah pia hi.\nTua kikhopna hunah Glorious Bangalore kici lapawlte in la sa uh hi. Tua zawh ciangin Rev. Nag in BSI Zumpi hawlpih a, niang leh moh limtak nekpih hi. Nitak an Rev. H.Sangchema-te nupa in nekpih hi. April 13 ni sun nai 12 lianin Tedim NT Pocketsize proofreading man siang zo hi. BSI Translation min tawh Translation Director leh Rev. Nag in Golden Restaurant-ah an kuang umpih uh a, Tedim NT Pocketsize proofreading a huhna lungdam lahna in Rs.1,500.00 pia hi. Amah zong a Lai Siangtho sangkah namuna tua bang nasep ahih theih citciat pen nuam mahmah hi. Rev. Khup Za Go Tangthu (A Biography of Rev. Khup Za Go) A kaikhawm: Tg. Neng Ngaih Lian\nPrevious: Zo vontawite laitual lenna Swe-tui vangkhua – 5\nNext: USA gam aa nungtading khatbangin hongsang zoding uhhiam? (1)\nSamuel Mung says\n30 July 2018 at 2:15 pm\nHIh Tedim Lai Siangtho teina tawh kissai nasep a pdf copy koici ngah theih ding ahia? Nong vaihawmsak theih uh leh lungdam mahmah ding hing.\nKalaymyo thuthang pawlkhat & dahna nopna\nDahna Pulakna: Mangpha Lia Ning Khan Vung, Kha 9 (Gualnam beh)\nGZI Global Zomi Idol 2015 vai ZIUSA Music Department pan tangkona leh Thuzaksakna\nRussia te galvanleng khat kikap khiatsak, mi 5 si


url: =Meet kate in Denver. The #1 Interracial Dating Community on the Net\n58 916 481people are here\nkate, 34. Denver, Colorado, United States


url: =PRAYER HOUSE | KHAN INT'L INTERCESSION MINISTRIES\nPasian in, USA khuapi Washington D.C. sungah THUNGETNA INNPI khat nei in, tua innpi pan mun leh gam, minamte ading thunget sak ding hong sawlna tawh ki zui in, June 2012 pan kipan, Washington D.C. sungah THUNGETNA INNPI khat ki nei ta hi. Tua Thungetna Innpi pan gam leh minamte ading 24/7 thungetna ki nei in, ahun zui in Antan thungetna ki nei zel ta hi.\nKIIM PRAYER HOUSE OMNA TENG:\n1499 Massachusetts Avenue NW, Apt #715\nTel: 918-815-1327 (Sayama Nu Khan)\n2011 pan kipan Tulsa, OK khua ah Tuesday nitak sim in, KIIM makaihna tawh, thungetna ki nei tawntung hi. Kum 1 val sung Hilton Southern Hotel, 2nd Floor ah khan ki sam in thungetna ki nei tawntung hi. Pasian hehpihna leh thupha hong piakna tungtawn in, upna te ki khan to in, July 2012 pan kipan Cityplex Towers ah THUNGETNA KHANPI khat ki saam leuleu ta hi.\nHi Cityplex Towers sungah thungetna pen 24/7 mah hi ding hi. Ahihhang thunget ki kaihkhoppi pen Tuesday nitak hi non lo ding a, Friday nitak 7:30pm pan 9:30p.m. dong hi ta ding hi. Tulsa khua sung om te ahizong, khualzin, ngam vak khat peuhpeuh nong tun uh ciang, hong bang hamtang un. Pasian Khasiangtho in na nuntakna hong ki lamdang sak hamtang ding hi.\n2. TULSA, OK.\n2488 E. 81st Street, Suite 5632\nTel: 918-810-4869 (Sayama Cing)\nTulsa KIIM inntekte in zin mang Dr. Khaul te innkuan, Nu Zin Zin leh Pa Tual Kim nitak an nek pih na..\nLungsim khempeuh, ngaihsutna khempeuh tawh..\nNu Zin Zin zong Maryland pan hong ki hel thei..\nTuesday nitak thungetna ah Dr. Khup zong hong ki hel thei zel..\nDr. Khual te innkuan khualzin kik nang’ thunget sakna\nWashington D.C. Capitol Hill.\nSan, Sian, Man


url: =Vondeih Kep Ding – 81 (Dimno’ Pa) :: ZOMI DAILY\nposted on 7 December 2016 at 7:16 am UTC+9:30 Lomkholna: Article, Paukhankap\nIh theih sa mah bangin mi pawlkhat te a sih ciangin ki-it kingai lai-in pammaih kisa-a hong nuntakpih lai leh ki-ut mahmah in, pawlkhat te leuleu damlai gigu na pi, si mai leh ki-ut mawk hi. Pawlkhat te ciang a sih khit hang athu kigengen lai-in ki phawkphawk lai-a, pawl khat te damlai napi kua mahmah in thei kha hetlo-in, aom ahih lam zong phawk in ki neilo liang hi.\nLeitung galpi khatna ma, tuma kum (100) vallai deuh zingsang khat, mipa khat in newspapers hong sim leh misite’ min kigelhna ah ama min akigelh na thu hong simkha dihdih hi. News gelhte-in a sanggam pa a si pen, amah a si sakha in,‘He was the merchant of death’ ci-in gelh liang uhi. Tua news simpa pen Alfred Nobel hi-in, na hoih sem kisa, na manpha mukhia kisa-in amah leh amah lungnuam tak in aom laitak, hih cih bangin mi-in gensia in amah amuhdan thu hong sim khak ciangin a lungsim hong nop thei nawn lo-in thu (2) hong phawk kha hi.\nKhatna ah :- Si khin leng keipen hih ci bang danin hong kiphawk ding cih leh\nNihna ah :- Mite in hih bangdan in a phawk ding pen utlo hi.\nTua zawh asawtlo-in aneih alamteng tawh leitung hoihzawk na dingin asem abawl, atungtuang zaw deuh mipil te pahtawina piak theih dingin geelna hong nei-a, tu in kumsim in akipia zelzel Nobel Prize i cihcih pen hong hi hi.\nA sihzawh sawt mahmah na pi-in tuni dong mah kigengen, kiphawk phawk lai-a, ama lunggulh dan mah in mi tampi sihna dingin a bawlpa, tualthat pa cihdan in kiphawk nawnlo hi.\nHong nuntak pih nawnlo hita se mah leh leitung in a mangngilh theih mahmah loh mi pawlkhat te pen mi hau penpen te na hi hetlo hi. Mi pil penpen te zong na hilo-a, mi lawhcing penpen te zong na hituan hilo hi. Inn hoih penpen anei te zong na hilo-in, mawtaw hoih penpen tung ah atuang te zong na hituan lo hi.\nTuadan in ka lungngaih ciangin leitung panin i paikhak hun ciangin mite-in koidan in hong gen in, koidan in hong phawk tam? Ahoih in hong ciamteh tam ahih kei leh a sia in hong ciamteh tam, ci-in ngaihsun sun ing.\nTawngno aw, Sai in zong a sih ciangin a hapaak hong nusiat buang hiven, ei pata in zong leitung panin i paikhiat ciangin na manpha khat beek leitung ading in nusiat zo leng, cih lunggulh veng aw!\nPrevious: Bethlehem Khua lam zuanin ~ T. Sawm Lian\nNext: US in Japan te tui a tumtheilo vanleng puakna kisam ~ TK Lian


url: =18. Gunpi Ah I Kikhawm Ding Hiam? | Shall We Gather at the River? ~ MUC\n18. Gunpi Ah I Kikhawm Ding Hiam? | Shall We Gather at the River?\nAdmin 10:06:00 PM Articles, Christian Hymnte Tangthu\n18. Gunpi Ah I Kikhawm Ding Hiam?\n1864 kum khuakhal sung nisat mahmah ni khat, Baptist pastor Dr. Robert Lowry Brooklyn, New York-a a inn sung a laisimna inndei sungah tu-in tawllet (padenpauh) ah dakkhia hi. Tua hun laitakin tua gamah pul natna naksia takin tunga nisim-in mi tampipi si-in kivui ngelhngelh hi. A tutna mun panin sivui-a pai mite leh sivui khina a ciahkik mite en hi. Khitui naptui tawh dahmai kah mai-a om mi tampite a muh ciangin a lungsim na mahmah hi. “Sihna gunpiau ah i kikhen mahbangin nuntakna gunpiau ah i kimukik ding hiam?” ci-in amah leh amah kidong hi. Kilaakna 22:1 a, “Tua ciangin vansawltak in nuntakna guntui hong laka, crystal bangin cim sitset a, Pasian le Tuuno tokhom pan luangkhia in” (ZIV) a cihna mun phawk hi. A organ omna munah kiheii phei-a, hih la, a mal leh a aw thakhat-in phuak hi.\nRobert Lowry bel gospel laphuaksiam masate’ laka a kizahtaak mahmah khat ahi hi. America gam Philadelphia khua ah March 12, 1826 ni-in suak hi. Kum 17 a phak ciangin Zeisu Khazih a Honpa-in sanga piangthak hi. 1854 kumin Bucknell University pan pilna sangpi tawh a sangkahna zo a, tua university mah ah 1869-75 sung professor of literature sem hi. Tua sang pan mah-in doctorate degree ngah hi. Pastor zong sema, a masapen-in Philadelphia khua gei-a West Chester Baptist Church ah sem hi. Tua khit ciangin New Jersey, New York City, leh Brooklyn te ah pastor sem kawikawi hi. 1899 kum, ama’ kum 73 pha-a a sih ciang dong lawptak-in Pasian’ na sem hi.\nAhi zongin, 1868 kumin gospel musician minthang William Bradbury a sih ciangin Biglow Publishing Company-te in music editor dingin amah tel uh hi. Dr. Lowry in zong tua nasep sanga, music khetkhiatna lamah mi muanhuai mahmah khat hong suak hi. Sunday school labu 20 val khenkhia a, a kikhen ngei Sunday school labu lakah a hoihpente hi, kici hi. Ama’ gelh laibute laka khat ahi Pure Gold bang bu awn khat (1,000,000) val kizuak zen hi. Robert Lowry’ hanciamna hangin America gama Pasian’ la kiphuahna leh Pasian’ la kisakna nakpi-in khangto hi, ci-a kiciamteh ahi hi.\nAma’ hun lai-in Gospel lamal leh la-aw phuahna ah amah a pha ding mi om lo mai ding hi, ci-a kiciamteh ahi hi. Hih la “Gunpi Ah I Kikhawm Ding Hiam?” (Shall We Gather at the River?) banah, “Han Thuk Sungah Lum Hi” (Christ Arose), “Bang Dang Hi Lo, Zeisu’ Si Hi” (Nothing But the Blood of Jesus) cih late a mal leh a aw a phuah ahi hi. Tua banah, “Lam Tawntung A Hong Paipih Hi” (All the Way My Savior Leads Me), “Nang Kong Deih Tawntung Hi’ (I Need Thee Every Hour), “Zion Khua I Pai Hi” (We’re Marching to Zion), “Hong Honpa Na Sih Dong’ (Savior, Thy Dying Love), leh “Where Is My Wondering Boy Tonight?” cih late zong a aw a phuah ahi hi.